text:
Hetta var tað, sum vit ávaraðu ímóti, men ongin í samgonguni lurtaði eftir
Vinna06-06-2018 - 08:16 - Jóanis Albert Nielsen
Avleiðingarnar av fiskivinnunýskipanini, Løgtingslóg um Sjófeingi, byrja nú at síggjast í føroyska samfelagnum.
Í síðstu viku hoyrdu vit um hvussu yvirskotið hjá fyritøkuni P/F Næraberg var tornað burtur í onki, hóast sølan í 2017 var væl hægri enn í 2016. Landskassin var farin avstað við øllum yvirskotinum.
Nú frættist so, at vælriknað fyritøkan í Gøtu, Varðin, hevði sett tvey av skipunum, Jupiter og Høgaklett, á sølulista. Manningin á Jupiter er søgd úr starvi, tí skipið er um at verða selt til russar.
Grundgevingin hjá reiðaranum er, at tey mugu “binda um heilan fingur”, tí viðurskiftini eru so ógreið.
Hetta var tað, sum vit ávaraðu ímóti, men ongin í samgonguni lurtaði eftir. Vit søgdu, at nýggja lóggávan fór at skapa ein slíkan ótryggleika í fiskivinnuni, at ongar nýíløgur fóru at verða gjørdar, og at allur vøkstur tí fór at steðga. Nú er sjón fyri søgn.
Eftir stuttari tíð er vinningurin hjá fyritøkunun burtur og manningarnar, tær sum framhaldandi hava arbeiði, hava verið fyri stórum lønarmissi. Tað var, sum vit søgdu, at arbeiðsplássini hjá føroyskum sjómonnum verða seld á uppboðssølu.
Tá ein ger vart við hesi viðurskiftini, verða flosklarnir um “burðadygd”, “virðisøking” v.m. endurtiknir, og nú eru tey eisini farin av vísa til “andan” í lógini. Tað sum hendur, bæði við lønarviðurskiftunum hjá manningunum og støðuni hjá feløgunum, eigur ikki at henda, siga tey, tí tað er ikki í tráð við hendan serliga “andan”, sum er omanfyri lógarinnar bókstav.
Tað er so galið, at bæði umboð fyri manningarfeløg og tíðindafólk, eru farin at tosa um hendan “andan”, í royndini at verja samgonguna og hennara skaðiliga fiskivinnupolitikk.
Tað sá annars so gott út. Gamla lóggávan, Løgtingslóg um vinnuligan fiskiskp, sum uttan iva trongdi til ábøtur, hevði sett karmarnar fyri eini fiskivinnu, sum var í áhaldandi vøkstri.
Hóast dáragerðina í 2007, tá øll veiðiloyvini vóru uppsøgd, og óvissuna um hvat fór at henda aftaná 1. januar 2018, trúðu tey, sum arbeiddi í fiskivinnuni uppá framtíðina. Upp á stutta tíð vóru uppisjóvarvirkir bygd, bæði í Fuglafirði og á Tvøroyri, so vit megnaðu at arbeiða allan uppisjóvarfiskin í Føroyum, tá vit vóru boykottaði av okkara grannum.
Vinnan spenti seg út, so vit kláraðu at fiska øktu kvoturnar av uppisjóvarfiski, til stórt gagn fyri okkara truplu samráðingarstøðu.
Feløginið tjentu pengar, og hava verið við til at styrkja fiskivinnuna kring alt landið. Vit hava sæð framgongd innan fleiri skipabólkar, seinastu árini, hóast nøgdirnar av serliga botnfiski undir Føroyum, hava verið svikaligar.
Tað, at vit hava fingið nøkur sterk feløg í føroysku fiskivinnuni, hevur lyft okkum á eitt heilt annað støðið. Knappliga megnaðu feløgini at taka verulig tøk.
Vit minnast øll syrgiligu hendingina fyri einum ári síðan, tá uppisjóvarvirkið á Tvøroyri brendi í grund. Felagið kundi tó sama dag boðaði frá, at virkið bleiv bygt uppaftur. Hetta kundi felagið siga, tí felagið hevði figgjarliga orku til tess.
Vónandi fer tað at ganga gott við nýggja virkinum, hóast fyritreytirnar eru munandi broyttar síðan 2012, tá Varðin fór undir at byggja virkið á Tvøroyri, og felagið noyðist at repa seglini. Jupiter verður so ikki at síggja á Tvøroyri í summar.
Tað er harmuligt at ein nýggj lóggáva soleiðis skal steðga góðu gongdini í fiskivinnuni. Vinnuligu motorarnir, sum hava drivið búskapin fram seinastu árini, mugu slækka av. Tað vóru fá í vinnuni, sum høvdu væntað, at støðan bleiv so ring.
Vónandi ber tað til, í seinasta lagið aftaná komandi løgtingsval, at venda negativu gongdini, so vit aftur fáa eina vinnu, sum torir at gera nýíløgur. Í verandi støðu verða ongi átøk gjørd fyri at økja um útflutningsvirðið, tvørtur ímóti.
Lóggávan, Løgtingslóg um sjófeingi”, má broytast munandi. Alt, sum hevur við uppboðssølu at gera, má takast úr lóggávunu, og vinnan má sleppa at arbeiða aftur, leys av teimum bindingum, sum nú eru lagdar á vinnuna.
Ikki minst, so má fiskivinnan aftur sleppa at tjena pengar aftur. Pengar frá fiskivinnuni seyra út í hvønn krók, og skapa vøkstur. Tað er av hesum vøkstri, vit skulu skapa trivnað kring alt landið.Jacob Vestergaard


c: text/html

text:
(hesa greinina havi eg skrivað til leikskránna hjá StÍF í 2009).
Millum hondbóltsspælarar verður tað roknað sum ein dygd at vera lámur, men so man eisini alt vera sagt um fyrimunirnar av tí. Á flestu økjum í samfelagnum er tað sjálvdan ein fyrimunur at brúka vinstru hond.
Hetta við at vera lámur, sær út til at vera arviligt. Pápi mín, beiggi mín og sonur mín eru allir lámar. Teir brúka vinstru hond, har sum vit onnur vildu brúkt høgru. Men okkurt undantak er tó frá hesi reglu.
Sonurin brúkar bara vinstru hond, men beiggi mín kastar av eini ella aðrari orsøk við høgru hond, hóast hann ger alt annað við vinstru hond (so fyrimunin sum hondbóltsspælari hevur hann ikki).
Pápi mín, sum størsta partin av sínum lívi hevur arbeitt sum handverkari, brúkar vinstru hond til alt, uttan at skriva. Hann er nevniliga frá teirri tíðini, tá føroyski fólkaskúlin ikki bjóðaði undirvísing í skriving við vinstru hond.
Lærarar tá í tíðini brúktu nógva orku til eitt so nyttuleyst stríð, sum at fáa lámar at skriva við høgru hond. Onkuntíð eydnaðist tað at flyta blýðantin yvir á høgru síðu, men hondskriftin bleiv sjálvdan nakað at reypað av. Og hvat hevði tað gjørt, um teir
sluppu at brúka vinstru hond? Er tað ikki bara ein spurningur um at laga seg eftir umstøðunum?
Tá eg fór í 1. flokk, kom eg at sita við síðuna av einum dreingi, sum var lámur. Hann sat á høgru síðu á skúlabeinkinum, og eg á vinstru, so vit skumpaðu illa undir hvønn annan, tá báðir, við álboganum á borðinum, royndu at klóra teir fyrstu bókstavirnar
niður á pappírið. Men vit loystu trupulleikan við at býta um pláss.
Onkuntíð skal bara ein einføld praktisk loysn til, fyri at innrætta samfelagið til fólkið, heldur enn at broyta fólkið eftir samfelagnum.
Pápi mín hevur ongantíð verið ítróttarmaður, so hann hevur ikki havt nakran fyrimun av at kasta við vinstru hond. Beiggi mín hevur í avmarkaðan mun spælt hondbólt, men hann kastar við høgru hond, so hann fekk heldur ikki tann fyrimunin við. Men sonurin spælir
hondbólt við vinstru hond, so hann kann brúka fyrimunin við at vera lámur. So hóast eg ikki kann reypa av, at tey ítróttarligu genini koma frá mínari síðu, so eigi eg kanska mín part í láminum - og tað ætli eg mær ikki at broyta.

robotstxt: allowed

filter: keep


text:
Rannvá Kunoy/
Foto: Charlie Forgham Bailey.Frá The independent.
Í sambandi við stórar listprýðingsverkætlanir hava vit hoyrt navnið á Rannvá Kunoy tvær ferðir. Tað er gleðiligt, hon býr í London og tað er ikki tað nógva, vit hava sæð til hennara list í Føroyum seinastu árini. Rannvá Kunoy er millum teirra, sum skulu prýða stóra skúladepilin í Marknagili og eg havi spurt listakvinnuna um føroysku uppgávurnar.
Júst henda dagin var evstamarkið at senda verk til eina listastevnu í Dallas, har sum Rannvá verður við. Hon verður eisini við á næstu framsýningini hjá Saatchi Gallery í London og í november í ár hevur hon serframsýning í New York, so Rannvá Kunoy hevur úr at gera, men hon er sera glað fyri at fáa føroyskar uppgávur, skilji eg á henni.
- Skapanarmegin er progressiv, greiðir Rannvá Kunoy frá og heldur fram: “Skapanarmegin er við til at flyta menniskju víðari, tessvegna er listin týdningarmikil partur av menningargongdini. List í almenna rúminum gongur fyri seg og tekur lut í gerandisdegnum og hon samskiftir beinleiðis til henda skapanarhuga, sum vit hava íbornan eins og partur av okkara DNA. Sum Einstein segði, so hevur hugflog størri týdning enn vitan. List leiðir okkum vegin fram og setir mørk fyri hvar hon vil avrika og forføra. Tá eg hoyrdi um Glasir og um nýggja sjúkrahúsbygningin, hugsaði eg, at tað kundi verið ynskiligt at luttikið. Tað kennist sum um, at hetta er rætta tíðin hjá mær at royna meg við einari permanentari uppseting av verkum í almenna rúminum. Eg eri sera spent uppá uppgávurnar og kenni tað sum stóran heiður at fáa møguleikan at prýða Glasir og nýggja sjúkrahúsbygningin”
http://www.listaportal.com/tidindi/2015/3/6/mti-ljsinum-og-ytstu-mrkunum?rq=Kunoy


text:
Nú er tíðin búgvin at skriva eitt ummæli aftur. Eg havi ikki havt nógv av tilfari at skriva um í seinastuni. Ikki tí at tilfarið er manglandi, men tað hevur bara ikki ligið so væl fyri at hyggja eftir fleiri filmum.
Eg bestemmaði meg so fyri at fara í biograf fríggjadagin í síðstu viku. Valið fall á Mad Max: Fury Road, sjálvandi.
Eg sigi sjálvandi, tí ja, hevur tú sæð trailarin? Holy shiiiit!
Framhald undir trailarinum.
Sannførandi? Hell yeah!!! Eksplosiónir, flúgvandi bilar, post-apokalypse og Max Rockatansky. Hesin filmur SKAL síggjast í biografinum. Um tað er ov seint hjá tær, so í minsta lagi á einum 50 tumma sjónvarpi. Skrúva ljóðið so hart frá sum til ber.
Innihald
Ì einari post apokalyptiskari framtíð síggja vit Max enda mitt í einum bardaga millum Immortan Joe og Furiosa. Ì hesari verðini eru vatn, matur og olja ikki lætt at fáa fatur á. Immortan Joe stýrir einum ríki, og undirtrykkir fólk sítt, har hann hevur ræði yvir einari vatnkeldu mitt í oyðimørkini. Furiosa, ið skal út at rationera olju, ger uppreistur og stjelur burðarmøður hansara. Sum vanligt er hjá Max, endar hann mitt í rokanum, tá Immortan Joe fer at jagstra Furiosu.
Um tú kennir til gomlu Mad Max filmarnar, veist tú at hetta er gerandisdagur hjá Max. Hann ger sítt fyri at yvirliva í turru oyðimørkini og endar av óvart í einari óheldigari støðu.
Sigast skal, at sjálvt um hetta ikki er eitt remake, so er ikki neyðugt at hava sæð fyrru filmarnar, tí ongir av Mad Max filmunum eru beinleiðis samanhangandi. Tó greiðir tann fyrsti filmurin frá uppruna søguni hjá Max. Max er ein fyrrverandi politistur, ið missur konu og dóttir sína. Sjálvt um hann hevur mist alt tað hann elskar, ger hann sítt fyri at yvirliva í einari hopleysari verð, har øll gera sítt fyri at yvirliva hvønn dag.
Samandráttur
Mad Max: Fury Road klárar so sanniliga upp til tað hann er. Ein ráður, bensin í blóðið, aktion filmur. Fantastiska flott upptikin og spennandi frá einum enda í annan. Tú hevur illa nokk sett teg niður, so brestur filmurin í andlitið á tær. Sjálvt um mær eisini dámar gomlu Mad Max filmarnar, so vil eg siga at hann aldrin er komin betri til sín rætt enn nú. Tað er stuttligt at síggja munin frá gomlu filmunum, sjálvt um teir eisini hava sína sjarmu frá einari farnari tíð. Tom Hardy er avgjørt rætti avloysarin hjá Mel Gibson. Og at George Miller, ið er skaparin og leikstjóri á øllum filmunum, er vendur aftur aftaná so nógv ár, er fantastiskt.
Um tær tørvar ein “no questions asked” film, ið fær adrenalinið upp at koyra, far so og hygg Mad Max:Fury Road umgangandi. Tað er jú vikuskifti, so hví ikki drekka eina ella tvær øl afturvið eisini?
Eg gevi Mad Max: Fury Road 5/6 sofum:
Hevur tú áhuga í at síggja fleiri filmar av sama slagi, ja men so eru tríggir Mad Max filmar longu komnir út frammanundan:
Mad Max(1979), Mad Max 2: The Road Warrior(1981) og Mad Max: Beyond Thunderdome(1985)


text:
Hanus Samró
08.06.2017 - 22:22
Ítróttur > Vinna & Tøkni > Ferðavinna
Nú er tað møguligt hjá klintrarum at royna nýggju klintrileiðina á Trælanípuni. Havnarmaðurin Absalon Eysturoy hevur saman við føroyskum og donskum klintrarum bygt klintrileiðina. Sambært Abasloni Eysturoy vildu teir vita, um tað var møguligt at klintra á bóltaðum leiðum í bjørgunum.
- Hetta gevur óendaligar nógvar møguleikar fyri klintring, og á tann hátt njóta náttúruna í Føroyum í stórum stíli. At klintra á boltaðum leiðum verður mett at vera tryggasti mátin at klintra uppá. Boltarnir eru sterkir, hóast teir eru smáir. Hetta er gott, tí teir síggjast nærum ikki aftur í náttúruni.
At Føroyar eru vorðnar kular, sæst ikki bara aftur á vaksandi ferðafólkatølunum. Alsamt fleiri føroyingar njóta nógvu møguleikarnar, føroyska náttúran hevur at bjóðað. Men tað er ikki bara bara at byggjaklintrileið. Tað krevur drúgvar royndir, førleikar og teknikk.
- Tað tekur tíð at finna røttu leiðirnar, samstudis sum tað krevur nógv arbeiði at reinsa leiðirnar fyri leysum gróti og grúsi. Eftir tveir dagar máttu vit gevast at arbeiða uppá eina leið, tí góðskan ikki var nóg góð. Tíbetur funnu vit eina sera góða leið nærhendis.
Hon er soleiðis háttað, at tveir klintrarar kunnu ganga út á trælanípuna við einum reipi og vanligu útgerðini, sum verður nýtt, tá klintrað verður innandura. Hesir kunnu so síða niður í bergi antin 25 metra, ella umleið 70 metrar, har standipláss eru. Herfrá klintra teir so uppeftir. Ávegis eru eisini ymskir møguleikar sum eru bóltaðir, alt eftir hvørjar førleikar klintrarin hevur.


text:
Orð og lag: Charles York
Týtt: Hallgrim Miðberg
Upprunaheiti: He goeth before you (He knoweth the way)
1. Troytta sál, sum tú gongur á lívsvegnum her,
skjótt tær gøtan kann gerast ov hál.
Jesus teg sær, hann vegin væl kennir,
hann leiða teg kann á mál!
Niðurlag: Hann vegin væl kennir,
hann er tær við lið,
tá hann leiðir fót tín, tú fert ei á glið.
Vandarnar framman tú óttast skalt ei!
Hann vegin væl kennir, hann gekk hesa leið.
2. Tá tú fert gjøgnum dalar, ver sterkur í trúgv,
hóast fjøllini høgu tú sær.
Ivast ei tá, hann vegin væl kennir,
í stormi heldur hann tær.


text:
Steinar Patursson
12.07.2016 - 07:16
Ítróttur > Ítróttur > Súkkling
Vegna ov lítla undirtøku hevur nevndin í TSF í dag avgjørt at avlýsa kappingina í ár.
Nevndin í Tórshavnar Súkklufelag hevur í gjár avgjørt ikki at skipa fyri árligu etapu súkklukappingini, Volvo Kring Føroyar.
Avgerðin at avlýsa kappingina í ár kemur eftir vánaliga luttøku, sigur TSF, og samstundis verður gjørt vart við, at Torkil Veyhe verður heldur ikki við.
- Torkil Veyhe, ið aftur í ár var favorittur at vinna kappingina, hevur givið avboð. Hann skal í næstum luttaka í Post Cup Nord, og vit skilja væl hansara avgerð, sigur TSF í stuttum tíðindaskrivi.
Nevndin harmast støðuna. Tey, ið hava goldið fáa mail og peningin afturfluttan í næstum, sigur Gunnar Dahl-Olsen, nevndarlimur í Tórshavnar Súkklufelag.


text: Landsliðsvenjarin hjá Danmark, niðurlendski Paulus Wildeboer, er eitt sindur illur inn á Lotte Friis, nú hon brúkti tríggjar dagar uppá at taka ímóti heiðrinum sum “Årets Sportsnavn 2009”, heldur enn at vera á venjingarlegu í Suðurfrankaríki. Ekstra Bladet hevur tosað við báðar partar, og skilur at hon nú hevur fingið at vita (og skilur), at hetta altso verður síðstu ferð at hon fer at gera sovorðið, um hon vil hava tað optimala burtur úr sínari svimjikarrieru. “Jeg har flere gange talt med hende om, at hun skal være mere seriøs, men hun fortsætter bare med at løbe rundt som et fjols med journalister og gå til alle mulige kåringer, siger Paulus Wildeboer og opfordrer den danske stjerne til for fremtiden at servicere pressen med et månedligt pressemøde”. Les t.d. SwimNews.dk


text:
Tá Posta ynskti at stovna felagið Posta Logistics í Danmark, skuldi nýggjur samleiki til danska felagið skapast.
Nýggi samleikin tekur støðið í verandi samleika hjá Posta í Føroyum, men er neyvari, einfaldari og greiðari.
Posta Logistics hevur heimstað í Kolding og liggur tí sentralt í landinum viðvíkjandi heintan og levering. Felagið tekur sær av øllum flutningi hjá Posta í Danmark millum Føroyar og útheimin.
Við nýggja felagnum bjóðar Posta viðskiftafólki eina meira kappingarføra veiting. Fyri viðskiftafólk hjá Posta merkir hetta, at tey fáa betri kunning, at sendingar verða avgreiddar fyrr, og tað eru færri millumlið í handfaringini av øllum sendingum.
- Hetta er liður í strategiini, støðugt at menna Posta. Posta tekur enn nøkur lið í virðisketuni í flutningi av vørum millum lond. At Posta tekur við vøruni fyrr í flutningsketuni tryggjar góðsku og kappingarføri, sigur Joel undir Leitinum, stjóri á Posta.


text:
Vit tryggja góðu kósina!
Fleiri og fleiri velja Klaksvíkar kommunu sum sín heimstað, tí vit eru á góðari kós.
Við ferð flyta vit okkum inn í framtíðina, miðið er framburður og ýtini eru trivnaður
og ymiskleiki.
Sum størsti flokkur í býráðssamgonguni hevur Tjóðveldi seinastu fýra árini verið
garantur fyri kósini – og vit vilja framhaldandi gera tað upp aftur betur at liva og
virka í Klaksvíkar kommunu.
Hetta gera vit í góðum samstarvi við vinnulív, eldsálir og sterkar felagsskapir. Við
einum sterkum Tjóðveldi í býráðnum skal hetta samstarv styrkjast enn meiri, tí í
felagsskapi tryggja vit framtíðina.
Vit taka væl í móti øllum teimum, sum velja sær bý og kommunu okkara til
heimstað, útisetum sum nýklaksvíkingum.
Klaksvíkar kommuna skal rúma øllum sínum borgarum við góðum
menningarmøguleikum og bestu rúmd til virkisfýsni og framburð.
Hesa ferð eru vit 10 valevni á tjóðveldislistanum, sum fús bjóða seg fram at halda
góðu gongdini í Klaksvíkar kommunu komandi 4 árini.
Stendur borgarstjórðastarvið okkum í boði eftir valið, fara vit at røkta
ábyrgdarfulla starvið til lítar sum eitt fulltíðarstarv.
Valevnini hjá Tjóðveldi til komandi býráðsval í Klaksvík eru í bókstavarøð:
Lone Høeg Bejer, miðnámsskúlalærari
Rasmus Biskopstø, BA í samfelagsfrøði og arbeiðsmaður
Jacqueline Gardar, sjálvstøðugt vinnurekandi
Steinbjørn O. Jacobsen, varaborgarstjóri
Óluva Klettskarð, løgtingskvinna
Mildrid á Lógv, narkosu sjúkrarøktarfrøðingur
Jóhann Lützen, býráðslimur
Jóan Magnus Magnusson, arbeiðsmaður
Karl Marius Poulsen, arbeiðsmaður
Veronika Ruth, BA í list, snið og samskifti og lærari í sponskum


text:
Um Hvítusunnuna skipar Føroya Fimleikasamband fyri undankapping og Føroyameistarakapping í estetiskum fimleiki í Ítróttar- og samkomuhøllini á Hálsi í Havn.
Undankappingin verður leygardagin kl. 14.00
20 lið hava meldað til kappingina, við pinkum, smágentum, gentum, kvinnuunglingum og kvinnum.
Hesi eru úr Havnar Fimleikafelag, Fimleikafelagnum Ljósinum og Fimleikafelagnum Støkk.
Eftir kappingina kvalifisera 4 tey bestu liðini í hvørjum bólki seg víðari til Føroyameistarakappingina, sum verður 2. Hvítusunnudag kl. 14.00
Kappingarnar enda hvør sær við heiðursmerkja- og steypahandan.
9 dómarar verða til kappingarnar, har ímillum ein úr útlandinum.
Føroya Fimleikasamband leggur stóran dent á, at tað aftur í ár skal bera til, at fimleikurin kann koma inn í hvørt húskið i Føroyum, og hevur gjørt avtalu við Kringvarp Føroya, sum kemur at senda føroyameistarakappingina beinleiðis-


text:
VB vann 26-22 ímóti H71 í Hoyvíkshøllini í dag. Hálvleiksstøðan var 13-11 til VB.
Stóri málskjúttin hjá VB var Mathilde Pedersen, sum gjørdi 9 mál. Caroline Ladefoged gjørdi 6 mál, Agnes Fallesen 4 mál, Gurið K. Augustinussen 3 mál, og Bára K. Mortensen og Rannvá Johannsen 2 mál hvør.
Aftur fleiri útidystir á rað
Næsta vikuskiftið skal VB aftur á útivøll, tá leiðin gongur til Havnar, har Kyndil tekur ímóti. Fyrsti dystur í nýggja árinum er eisini á útivølli, tá ímóti Neistanum í Havn.
Næsti heimadystur í Hvonndeildini er 28. februar, men í januar verða fleiri heimadystir í steypakappingini.
Mynd: Bjartur Vest


text:
Leygardagin 8. juli skipar B36 á fjórða sinni fyri Summar Cup í fótbólti. Undirtøkan hevur verið støðugt vaksandi, og í fjør vóru ikki færri enn 100 lið tilmeldað. Talan er um størsta einstaka fótbóltstiltakið her á landi,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Hjá Demich stremba vit eftir at hvessa okkum vitið, og vit fylgja støðugt við menningini. Vit ha
Hjá Demich stremba vit eftir at hvessa okkum vitið, og vit fylgja støðugt við menningini. Vit hava s
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Demich er landsins førandi fyritøka innan alternativa orku. Saman við okkum ber til at fáa hita burtur úr nærum øllum elementum.
Vit veita og seta upp hitapumpur ið taka hita úr luft, sjógv og jørð. Set teg í samband við okkum á tlf. 350 300 ella á demich@demich.fo og fá eitt orkuprát.
Vit hava altíð brúk fyri góðum og dugnaligum starvsfólkum.
Um tú ert áhugað/ur at starvast hjá okkum, ert tú vælkomin at seta teg í samband við okkum.
Fyll út formular og vit venda aftur um vit hava nakað starv til tín.
Søk her


text:
Orð og lag: Sigv. Engeseth
Týtt: Kajfinn Hammer
1. Jesus mær givið hevur barnakor hjá Sær,
takk fái Hann fyri tað!
Alt, sum er Hansara, Hann hevur givið mær,
takk fái Hann fyri tað!
Fríur frá synd og deyð eg eri eins og Hann,
við Sínum hjartablóð’ mær hetta frælsið vann;
dýrt Hann meg keypti, eg má syngja tað eg kann:
Takk fái Hann fyri tað!
2. Mítt skal tað vera, alt tað sum Hann hevur gjørt,
takk fái Hann fyri tað!
Umsorgan Hansara ber gjøgnum smátt og stórt,
takk fái Hann fyri tað!
Alt kennir Hann, sjálvt tá eg tømi beisku skál,
alt til tað besta vendir fyri mína sál;
beiskt eins og søtt skal gera at eg nái mál,
takk fái Hann fyri tað!
3. Signaðan arv í Himlinum Hann goymir mær,
takk fái Hann fyri tað!
Skjótt skal eg stíga inn um Perluportrið har,
takk fái Hann fyri tað!
Har óforgongiligan krans Hann rættir mær,
krúna mín skína skal, sum sólin tá hon sær;
tá skal tað sannast hvør, ið Hansara her var!
Takk fái Hann fyri tað!


text:
So leingi bygningurin stendur, skulu brunatøkniligu innleggingarnar haldast viðlíka og virka á fullgóðan hátt.
Við brunatøkniligar innleggingar skilst m.a.:
Ávaringarútbúnaður við innanhýsis handvirkandi skipan, sum gevur fólki í bygninginum boð um, at eldur er í bygninginum. Skipanin sendir ikki fráboðan til sløkkiliðið. Fráboðan við talandi boðum eigur at verða nýtt í bygningum við bygningspørtum í nýtsluflokki 3. Um so er, at fráboðan við talandi boðum ikki er hóskandi, orsakað av nýtsluni av bygningspartinum, kann t.d. ýlitóni ella ávaringarljós nýtast í staðin fyri talandi fráboðan.
Skipanin eigur at vera gjørd, kannað og hildin sbrt. “DBI Retningslinie 24 Varslingsanlæg”
Innanhýsis sjálvvirkandi roykvarnari ella skipan av samanbundnum roykvarnarum eigur at vera íbundin elveitingini umframt at hava battarí. Skipanin við roykvarnarum í einum bygningsparti eigur bara at senda ávaring út í tann ávísa bygningspartin, t.d. íbúðina, annan partin av tvíhúsinum, ella einbýlishúsið, har roykurin varnast. Roykvarnarar senda ikki fráboðan til sløkkiliðið.
Dømi um uppseting av roykvarnarum kann síggjast í vegleiðing frá ”DBI Røgalarmanlæg i boligen”.
Útgonguljós, ið eru lýsandi og gjøgnumlýst útgonguskelti yvir útgonguhurðum í rýmingarleiðum. Útgonguljós og leiðbeinandi útgonguljós, sum vísa til útgongd, skulu síggjast allastaðni í rýmingarleiðum. Útgonguljós skulu síggjast skilliga í mun til innrætting og aðra skelting, reklamur o.tíl.
Vísast kann til “DBI vejledning 34 Sikkerhedsbelysning”.
Neyðljós, ið eru fyri at sleppa undan ræðslu og fyri at geva fólki ljós at finna leiðina út. Neyðljós skulu lýsa á gólvið í hølum og í tilhoyrandi rýmingarleiðum, og um neyðugt eisini í tílíkum økjum uttandura.
Vísast kann til “DBI vejledning 34 Sikkerhedsbelysning”.
Slanguskáp, sum vatn altíð stendur til, ið hava til endamáls at geva fólkum, sum ikki hava serliga vitan um sløkkiarbeiði, møguleika fyri at basa eldi á byrjanarstøði. Vísast kann til “DBI vejledning 15 Vandfyldte slangevinder”
Aðrar brunatøkniligar innleggingar, so sum innbygt rør at veita sløkkivatn (stigrør), sjálvvirkandi brunaluftskiftisskipan (ABV) og roykop eru somuleiðis fevndar av stk. 1 og 2.
Vaktarstøðir at íbinda sjálvvirkandi ávaringar- og sløkkiskipanir verða góðkendar av VØRN.
Brunatøkniligar innleggingar skulu gerast, sýnast og haldast við líka, soleiðis at tær eru virknar, álítandi og kunnu verða hildnar við líka, so leingi bygningurin stendur.
VØRN góðkennir brunatøkniligar innleggingar, innleggjarar og óhefta eftirlitið av innleggingunum.
Hondsløkkiútgerð skal haldast við líka og virka á fullgóðan hátt, so leingi bygningurin stendur.
Við hondsløkkiútgerð skilst m.a. brandteppi og pulvursløkkjarar.
Vísast kann til rakstrarreglurnar hjá VØRN.
Hondsløkkiútgerð verður kannað og hildin við líka sbrt. vegleiðingum frá DBI.
Tá ið ásetingarnar í stk. 8, nr. 2, stk. 10-12 og stk. 15-16 verða nýttar, skulu tveir ella fleiri bygningspartar í sama nýtsluflokki, sum eru knýttir saman við felags rýmingarleið, metast sum ein eind.
Í sambandi við bráðflyting av fólki er oftani neyðugt at meta um tørvin á brunatøkniligu innleggingunum við atliti at tali av fólki, sum skal nýta rýmingarleiðina.
Tí eigur at verða hugsað um samlaða talið av fólki frá øllum bygningspørtum ella nýtslueindum, sum eru knýttir at somu rýmingarleið, tá ásetingarnar verða nýttar.
Sama er ikki galdandi, tá ið mett verður um møguleikan at basa eldinum í tí einstaka brunatøkniliga bygningspartinum ella nýtslueindini, sum t.d., tá ið mett verður um tørvin á sjálvvirkandi brunaluftskiftisskipan (ABV) og sjálvvirkandi sprinklaraskipan (AVS).
Tá ið talan er um fleiri nýtsluflokkar í sama bygningsparti, verður víst til kap. 5.5.2, stk. 2.
Bygningspartar í nýtsluflokki 1, sum verða nýttir til virkis- ella goymslubygning og hava eina hæddarvídd, sum er meira enn 2.000 m², skulu gerast við sjálvvirkandi eldávaringarskipan (ABA).
Um so er, at bygningsparturin er gjørdur við sjálvvirkandi sprinklaraskipan (AVS), er ikki neyðugt við sjálvvirkandi eldávaringarskipan (ABA).
Talan er um virkis- ella goymslubygningar í einari hædd.
Er nýtslan ógreið ella brunanøgdin størri enn 400 MJ/m² (25 kg av viði pr. m²) kann vísast til serfyriskipanirnar hjá VØRN og donsku ”tekniske forskrifter” og ”bekendtgørelser” sbrt. kap. 5.1, stk. 1.
Bygningspartar í nýtsluflokki 1, innrættaðir til virkis- og goymslubygningar, skulu gerast við sjálvvirkandi sprinklaraskipan (AVS), tá ið hæddarvíddin er størri enn 5.000 m². Um nevndu bygningspartar hava størri brunanøgd, skulu teir gerast við sjálvvirkandi sprinklaraskipan, tá ið hæddarvíddin er størri enn 2.000 m².
Ásetingin er ikki galdandi fyri alistøðir, ali- og rakstrarbygningar hjá landbúnaðinum.
Talan er um virkis- ella goymslubygningar í einari hædd.
Er nýtslan ógreið ella brunanøgdin størri enn 400 MJ/m² (25 kg av viði pr. m²) kann vísast til serfyriskipanirnar hjá VØRN og donsku ”tekniske forskrifter” og ”bekendtgørelser” sbrt. kap. 5.1, stk. 1.
Bygningspartar í nýtsluflokki 1, innrættaðir til ídnaðarbygningar, goymslubygningar ella ali- og rakstrarbygningar hjá landbúnaðinum, skulu gerast við slanguskápi, tá ið hæddarvíddin er størri enn 1.000 m².
Bilhús í nýtsluflokki 1 og 3 skulu:
Víst verður somuleiðis til stk. 9.
Luftskiftisskipanin eigur at gerast samsvarandi “DS428, Norm for brandtekniske foranstaltninger ved ventilationsanlæg”.
Rúm í nýtsluflokki 1 og 3 við eini hæddarvídd størri enn 1.000 m² skulu gerast við sjálvvirkandi brunaluftskiftisskipan (ABV) ella sjálvvirkandi sprinklaraskipan (AVS).
Endamálið við kravinum er at tryggja, at sløkkilið hava nøktandi átaksmøguleikar. Hetta verður tryggjað við, at eldurin verður hildin niðri, t.d. við eini sjálvvirkandi sprinklaraskipan (AVS), soleiðis at eldurin ikki breiðir seg, ella við eini sjálvvirkandi brunaluftskiftisskipan (ABV), sum kann lætta um roykin og hitan í rúminum.
Í hesum sambandi er ikki neyðugt, at eitt rúm er ein brunatøkniligur bygningspartur.
Kravið verður roknað sum lokið, tá ið bilhús við eini hæddarvídd millum 1.000 m² og 2.000 m² antin hava sjálvvirkandi brunaluftskiftisskipan (ABV) ella sjálvvirkandi sprinklaraskipan (AVS), og í bilhúsum við eini hæddarvídd størri enn 2.000 m², sbrt. stk. 8, hava sjálvvirkandi sprinklaraskipan (AVS).
Bygningspartar við tilhoyrandi rýmingarleiðum í nýtsluflokki 2 og 3, roknað til fleiri enn 150 fólk, skulu gerast við handvirkandi ávaringarútbúnaði.
Í bygningspørtum, har øll tilhaldsrúm hava hurð beinleiðis út á lendið, og har einki rúm er roknað til fleiri enn 150 fólk, kann síggjast burtur frá kravinum um handvirkandi ávaringarútbúnað.
Bygningspartar í nýtsluflokki 2, roknaðir til fleiri enn 150 fólk, skulu gerast við:
Rýmingarleiðirnar kunnu gerast uttan útgonguljós og neyðljós, um øll tilhaldsrúm hava hurð beinleiðis út á lendið.
Rýmingarleiðir og tilhaldsrúm í nýtsluflokki 3, sum eru roknað til fleiri enn 150 fólk, skulu gerast við:
Í bygningspørtum, har øll tilhaldsrúmini hava hurð út á lendið, og har einki tilhaldsrúm er roknað til fleiri enn 150 fólk, kann síggjast burtur frá kravinum um útgonguljós og neyðljós.
Viðurskifti, sum kunnu skerja møguleikarnar fyri bráðflutningi, kunnu vera harður tónleikur, myrkur, pallroykur o.a. Ávaringarskipanin eigur at vera knýtt at tónleikaútbúnaðinum.
Bygningspartar í nýtsluflokki 3 skulu gerast við sjálvvirkandi sprinklaraskipan (AVS), um hæddarvíddin á brunadeildini er størri enn 2.000 m².
Bygningspartar í nýtsluflokki 4, sum eru bústaðareindir, skulu gerast við innanhýsis sjálvvirkandi roykvarnara ella skipan av samanbundnum roykvarnarum, sum er íbundin elveitingini umframt at hava battarí.
Tá ið talan er um bústaðareind, er talan um ein bústað til eitt húski.
Í hvørjari bústaðareind eigur minst ein roykvarnari at vera á hvørjari hædd. Um fleiri roykvarnarar eru í bústaðnum, kann tryggjast ein skjótari og meira rættstundis ávaring. Tað er týdningarmikið, at frástøðan millum roykvarnarnar ikki er ov stór.
Bygningspartar í nýtsluflokki 5 og tilhoyrandi rýmingarleiðir skulu gerast við:
Bygningspartar í nýtsluflokki 6 skulu gerast við:
Ávaring frá ávaringarútbúnaði skal laga seg eftir nýtsluni og innanhýsis bygnaðinum í bygningspartinum.
Ávaringarútbúnaður skal setast í gongd av sjálvvirkandi eldávaringarskipanini (ABA) ella sjálvvirkandi sprinklaraskipanini (AVS), um tílíkar eru innlagdar í bygningin.
Talan kann vera um støð, har nógv fólk samlast, so sum handilsmiðstøð, har ið taliboð eru best hóskandi at nýta til ávaring. Umframt taliboð kann talan vera um klokkuávaring, ýlitóna ella ávaringarljós.
Ein sjálvvirkandi eldávaringarskipan (ABA) og ein sjálvvirkandi sprinklaraskipan (AVS) skulu gerast soleiðis, at tær senda fráboðan til sløkkiliðið umvegis vaktarstøð.
Víkjast kann frá ásetingunum í stk. 5-18, um skjalprógvast kann fyri kommunala byggimyndugleikanum, at trygdarstøðið, sum er ásett í kap. 5.1, stk. 1, er rokkið á annan hátt.
Dømir um, har tað er møguligt at víkja frá ásetingunum kunnu vera:
Bygningspartar, sum verða gjørdir sbrt. “Information om brandteknisk dimensionering”.


text:
Laila, debitorfulltrúi
Eg arbeiði við stórum upphæddum
Tá eg kom á Landsverk fyri 25 árum síðani, byrjaði eg sum hjálparfólk. Síðani kom eg í læru og havi roynt øll øki innan skrivstovuyrkið. Tað er mín uppgáva at avgreiða rokningar fyri stovnin og fáa peningin inn. Hetta er eitt stórt arbeiðspláss, og mín uppgáva er at sita við allari søluni. Bæði í Hundsarabotni, á Hústoft og hjá hinum grótbrotunum hjá Landsverki.
Starvið krevur av tær, at tú dugir væl at práta við ymisk fólk, ert bæði ágrýtin og tolin og megnar at hava nógvar bóltar í luftini í senn. Harafturat er tað eisini umráðandi at duga at arbeiða sjálvstøðugt og taka avgerðir. Tað snýr seg jú ofta um stórar upphæddir, sum tú arbeiðir við.
Tað góða við fíggjardeildini er, at her eru nógvar ymiskar uppgávur, og tað hendir altíð okkurt nýtt. Tað verður fylgt væl við tí nýggjasta innan hetta økið, og tað er bæði mennandi og spennandi. Stórar broytingar eru farnar fram til tað betra innan debitorøkið.
Landsverk er eitt stórt og frálíkt arbeiðspláss, sum eg trívist væl á. Her eru nógv fitt og dugnalig fólk, sum eru rættiliga ymisk.
Laila Saxov, debitorfulltrúi, stjórnardeildin


text:
Virðisløn M. A. Jacobsens fyri mentanarlig avrik
varð í ár latin Jógvani Isaksen fyri virki hansara til frama fyri føroyska bókaútgávu. Jógvan hevur seinastu mongu árini staðið á odda í Mentunargrunni Studentafelagsins, sum er vorðið rættiligt forlag í tann mun tað ber til í Føroyum.
Í viðmerkingunum verður sagt, at Mentunargrunnur Studentafelagsins gevur bókamarknaði okkara breidd og dýpd, sum høvir fólkaræðisligum hugsanar-, talu- og prentfrælsi. Undir leiðslu Jógvans hevur føroyska almennið fingið ein hóp av týðandi samtíðarbókmentum.
Virðisløn M.A. Jacobsens fyri yrkisbókmentir 2011
verður latin Nicolinu Jensen Beder fyri bókina SEYÐUR ULL TØTING. Nicolina hevur við nærlagni, persónligum innliti og hollari rannsakan lýst tilvirking úr skinni og ull úr søguligum og siðsøguligum sjónarhorni.
Víðari verður sagt, at hennara eldhugi og hegni seta sín dám á hetta megnarverk. Eitt verk av alstórum týdningi, tí tað sigur frá einari tilverutýðandi og siðvandnari framleiðslu, sum er um at fara í søguna.
SEYÐUR ULL TØTING gevur samtíðini og eftirtíðini møguleika at kunna seg við siðbundna stovnsrøkt og tilvirking úr skinni og ull.
Barnamentanarheiðursløn Tórshavnar býráðs 2011
fór til Føroya Symfoniorkestur. Í grundgevingini varð m.a. sagt, at ”í eini aldargamlari kvæðamentan og eini livandi sangmentan hevur Føroya Symfoniorkestur við nýhugsan savnað føroysk børn til tónleikaligar heildarupplivingar.
Føroya Symfoniorkestur er ein fongur og hevur prógvað sín alstóra týdning fyri ta tónleikaligu menningina. Okkara symfoniorkestur hevur við konsertum fyri barnagørðum og skúlum og sínum beinrakna tónleikaúrvali loftað teimum yngstu áhoyrarunum kring alt landið.
Jóla- og familjukonsertirnar við evnaríkum tónleikarum og spentum, syngjandi børnum geva afturljóð í jólahugnanum. ”
Ongin virðisløn varð í ár latin fyri fagrar bókmentir.


text:
Í desember mánaði í fjør varð ein blátíta skrásett í garðinum uttanfyri hjá Gramar á Bergsvegi. Umstøðurnar at taka mynd av henni vóru avgjørt ikki av tí besta, við tað at tað sum umráddi var at fáa myndina, uttan at styggja fuglin burtur. So mátti góðskan koma í aðru røð. Sostatt varð myndin tikin út gjøgnum eitt vindeyga, og litirnir gjørdust sera kámir.
Myndin var tó ikki verri enn so, at “Sjældenhedsudvalget” hevur góðkent blátítuna. Hetta var fyrstu ferð at blátíta er skrásett í Føroyum.
Myndagóðskuna ber tó til at bøta um. Niðanfyri er eitt leinki sum vísir upprunaligu myndina til vinstru og eina viðgjørda mynd til høgru. Slíkar ábøtur kunnu sjálvandi eisini gerast við aðrar myndir, bæði gamlar og nýggjar.


text:
Føroyar spæla landsdyst á Tórsvølli í kvøld, har Aserbadjan kemur á vitjan. Nógv atgongumerki eru seld til dystin í kvøld og vónandi verður gott lag á fólki.
Eitt hugskot hevði verið, at lata seg í góð regnklæði, tí at sambært veðurforsøgnini fer at regna meðan dysturin verður spældur.
Tað verður annars turt í veðrinum fram til klokkan 16 við 11 til 12 m/s av landsynningi og hitin um 11-12 hitastig. Frá klokkan 16 fer at regna og avfallið verður um 0,3 til 0,4 mm fram til klokkan 21, tá landsdysturin skuldi verið komin hálva leið. Meðan dysturin er liggur vindmegin um 9 m/s.
Klokkan 21 slítur í eina løtu, men so fer aftur at regna um midnátt, tá avfallið verður 0,5 mm. Hitin kvikar seg upp á 12 hitastig. Í nátt verður turt, 10 hitastig og millum 6 og 10 m/s av sunnan.


text:
Orð: J.P. Gregoriussen
Lag: Føroyar er hart um vetrartíð
1. Grøði og gras og angandi urt
– fiskin ikki at gloyma –
alt skal nýtast og fáast turt
til vetrarføði at goyma.
Her er tað land, sum mær hóvar.
2. Fyri góðar gávur fólkini góð
algóðum gevara takka,
sum stýrir heilsu, fjøru og flóð
og upp og niður um bakka.
3. Grøðin er komin væl undir tak,
goymdur er allur skattur,
hugurin ferðast nú aftur um bak:
Nær koma íslandsmenn aftur?
4. Hugsandi, hopandi sita nú øll.
Sjálv omman við silvur í vanga,
hon loypur á føtur so tungusnjøll,
bert hon hoyrir hurðarnar ganga.
5. So samlast alt fólkið aftur um heyst,
tá nørist upp hjartavarmin,
børnini fáa sítt tinganest
og krúpa í faðirbarmin.
Her er tað land, sum mær hóvar.Goym tekstin


text:
…Set orð á tað ósagda
ORÐloysing! er heiti á einum fjølbroyttum tiltaki, sum Bókasavnið við Løkin skipar fyri fríggjadag og – kvøld tann 13. septembur. Tá fær bókasavnið vitjan úr Danmark av fýra fólkum handan virðisløntu verkætlanina Ordskælv! Talan er um ein filmsmann og tveir ungar essay-rithøvundar, umframt kvinnuna handan hugskotið til Ordskælv!. Eisini luttekur Birgir Kruse, sum er ein sera virkin miðla- og mentakjakari. Tiltakið er fleirtáttað har vit fáa innlit í eina ítøkiliga og væl grundaða verkæltan, umframt at vit fáa meiningar um tann yvirskipað týdningin við slíkum menta-og listaarbeiði. Vit síggja føroyskar stuttfilmar, hoyra frágreiðing um tað danska Ordskælv! og fáa upplestur av tekstabrotum. At enda lyfta vit okkum á eitt yvirskipað støði við meiningum og kjaki um mentan, list og miðling.
***
Dagurin er býttur í tveir partar. Á morgni og um dagin luttaka 10. floks næmingar á listabreytini í skúlanum við Løkin í eini filmsverkstovu. Danski filmsmaðurin Søren Lagoni skal leiða hesa verkstovuna, har tey ungu fara at gera eini 4-5 stuttfilmar, sum viðgera álvarsliga evnið ´sorg´.
Seinni partur er eitt alment tiltak í Løkshøll, har ljóskastarin verður settur á miðling av mentanarligum tiltøkum, og á hvønn týdning mentanarlig tiltøk og list kunnu hava. Her verður hugsað bæði sum týdningur og virði í sær sjálvum, men eisini sum amboð t.d. í sosialum, námsfrøðligum ella sálarfrøðiligum sambandi, har arbeiðið við mentan og list kann virka sum ein kveikjari, fyri at seta orð á eym evnir, – ella við øðrum orðum: at ´loysa orð úr myrkri´, sum heitið á tiltakinum sipar til.
Kvøldið byrjar við at vit síggja og hoyra úrslit av donsku verkætlanini Ordskælv! og tí føroysku ORÐloysing! Talan er um tekstir og stuttfilmar. Ungu donsku rithøvundarnir fra at lesa brot úr teirra essayum og stuttfilmarnir frá dagsins verkstovu vera vístir. Filmar og verkstova verða eisini sett í eitt størri høpi tá donsku luttakararnir fara at greiða frá hugskotinum og arbeiðinum handan Ordskælv!-verkætlanina. Vit hoyra eisini frá føroysku luttakarunum um teirra royndir og úrtøku. Eftir steðgin fáa vit eitt hóskandi hvasst upplegg til kjak frá Birgiri Kruse við heitinum:
Mentan, list, pressa og politikkur – who cares?
Í sambandi við dagin hevur Bókasavnið við Løkin biðið Birgir Kruse, ritstjóri í Námi, bloggari og mentanararbeiðari í mong ár, at siga sína hugsan um, hvussu vit brúka hugtøkini mentan og list hvørt um annað, og hvussu hesi evni, við dømum, verða handfarin í heimligu pressuni og politikki beint nú. Birgir fer eisini at geva eitt boð uppá, hvussu vit á besta hátt greiða almenninginum frá um eitt mentanarligt ella listalig átak, og hvørja raðfesting serliga miðlarnir geva hesum fakøkjum. Eftir uppleggið verður kjak, har Sølvi Reinert Hansen, mentanarleiðari í Runavíkar kommunu, er orðstýrari.
Tiltakið vendir sær til øll, sum hava áhuga fyri ella arbeiða við mentanarligum tiltøkum og miðling, men eisini til fólk sum hava áhuga fyri at síggja og hoyra um, hvussu verkætlanir, sum t.d. Ordskælv! hevur arbeitt við ungum og teirra persónligu menning gjøgnum kreativar verkstovur.
Almenna tiltakið byrjar klokkan 19.00 og varar í einar tveir tímar. Alt kvøldið er ókeypis og verður í Løkshøll.
Les meira um danska Ordskælv! HER
2 Responses
-
Nú ber til at síggja teir 6 stuttfilmarnar, sum næmingarnir á Lista- og dramabreytini framleiddu í verkstovuni ORÐloysing! tann 13. september 2013. Tey byrjaðu klokkan 9 og skuldu vera liðug klokkan 15, so tíðin var knøpp. Uppgávan var bundin á tann hátt, at tey fingu eitt ljóðspor (ljóð og upplestur) á donskum útflýggjað. Og hetta skuldu tey gera eina 2 minuttir video til. Tað gekk sera væl! Hygg bara her:
http://vimeo.com/hyggefactory
-
ORÐloysing! í InMente. Hoyr samrøður og umtalu, sum Gunnar Nolsøe gjørdi á Bókasavninum við Løkin.
HER http://kvf.fo/netvarp/uv/2013/09/17/hyggefactory-og-ung-i-missa-ein-av-snum-nstu
Skriv et svar
« Atgongd til talgilt tilfar á øðrum máli Vísusangur á bókasavninum »


text:
Tróndur Arge 13.04.2018 (19:16)
Eli tippar og øll málini í 5. umfari
Gestur í FSF Varpinum hesaferð er Eli Hentze. Og hann væntar, at eftir komandi dystir, hevur KÍ økt um leiðsluna í Betri Deildini hjá monnum. Í varpinum hesaferð eru eisini øll málini í 5. umfari, sum varð spælt hóskvøldið
Síggj FSF Varpið við at trýsta á pílin á myndini
Sunnudagin 15. apríl klokkan 15:00 verður 6. umfar í Betri Deildini hjá monnum spælt. Dystirnir eru NSÍ – HB, 07 Vestur – B36, EB/Streymur – Víkingur, Skála – KÍ og TB/FCS/Royn – AB.
At umrøða dystirnar í FSF Varpinum hesaferð er komin U21-landsliðsvenjarin, Eli Hentze. Hann væntar tveir heimasigrar, tveir útisigrar og ein javnleik. Og hann roknar eisini við, at tá 6. umfar er fari afturum, hevur KÍ økt um leiðsluna í fremstu deildini hjá monnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tíðindaskriv frá Svimjisambandi Føroya
Á eykaaðalfundi í Svimjisambandinum leygardagin 29. august varð Rókur í Jákupsstovu, av Toftum, valdur til næstformann í Svimjisambandinum. Regluligi aðalfundurin tann 23. mai í ár avgjørdi at eykaaðalfundur skuldi haldast 29. august. Hesin fundur skuldi velja nýggjan næstformann og viðgera eitt uppskot til reglugerð fyri stuðulsavtalur.
Fundurin var hildin í ÍSF-húsinum og vóru 6 av 7 svimjifeløgum umboðaði. Eitt uppskot var til næstformann og varð Rókur í Jákupsstovu sostatt valdur til næstformann við lógvabrestum, í starvsnevndini sita nú: Jon Hestoy, formaður, Rókur í Jákupsstovu, næstformaður, Jórun Eið Johannesen, skrivari, Palli Eysturberg og Andrea Eldevig. Til varalim í starvsnevndini var Sørin Djurhuus úr Gøtu valdur. Eisini varð dómsnevndin afturvald og eru limirnir: Poul Nolsøe, Poul Poulsen og Hanna Jøkladal afturvald.
Uppskot um reglugerð til stuðulssavtalurn varð lagt fyri fundin og dúgliga varð kjakast um hvussu henda reglugerð skal skipast, fundurin samdust um at starvsnevndin arbeiðir víðari við hesum uppskoti.
At enda var kunnað um avbjóðingar, ið liggja fyri framman. Í ætlanunum hjá Svimjisambandinum fyri heystið liggja venjingarlegur, bæði fyri NUM/NJM liðið og landsliðið. Landsdystur Føroyar-Ísland, luttøka í World-cup kappingum í Moskva, Stockholm og Berlin, Norðurlendskt Juniormeistaraskap í Bergen og Evropeikst Meistarakapping í stuttum hyli í Istanbul.
Eisini varð kunnað um nýggja kalendarskipan, ið nú er virkin hjá Svimjisambandinum, eins og nýggj fráboðanarskipan fyri metum.
Heilsan
Jon Hestoy


text:
Í døgunum 13. og 14. mai, er Skálafjørðurin karmur fyri tveimum tilbúgvingardøgum fyri sløkkiliðsfólk úr øllum Føroyum. Tiltakið er skipað av feløgunum fyri sløkkiliðsleiðarar og Landsfelag sløkkiliðsmanna og stendur Skálafjarðar Sløkkilið fyri tiltakinum. Nevndin fyri danska FKB (Foreningen af kommunale beredskabschefer) sum telur 7 limir eru eisini við til tiltakið.
Tiltakið fer fram í Skúlanum og Løkshøll í Runavík. Sluppin Jóhanna kemur eisini at liggja á Skálafjørðinum í samband við tiltakið, har luttakararnir eisini fáa onkra máltíð umborð.
Nógv er á skránni hesar dagarnar. Fríggjadagurin er fyri leiðarar og varamenn og byrjar kl. 10.30 har Magnus Rasmussen, borgarstjóri bjóðar vælkomin. Síðan er ein lang skrá fyri allan dagin har m.a. Landsverk og Henrik Weihe Joensen, tilbúgvingarstjóri greiða frá um tilbúgving, Jens Hansen greiðir frá um bjargaringarbátin Lív, sum eisini verður við. Seinnapartin verður aðalfundur hjá Felagnum Sløkkiliðsleiðarar og vitja verður eisini á Bakkafrost.
Leygardagin bjóðar brunanevndarformaðurin fyri Skálafjarðar Sløkkilið Petur Jacob Petersen vælkomin, umboð fyri 112 alarmsentralin greiða frá um útkallingarskipanina og Jógvan Jensen greiðir frá bussvanlukkuni undir Valaknúki 21.12.1986. Seinnapartin verður aðalfundur hjá Landsfelag Sløkkiliðsmanna og eftir hetta verður kapping millum sløkkiliðini. Dagurin endarvið eini veitslu á Sjókaféini.


text:
- Tíðindi, mentan og ítróttur
Landsstýrið fær kunningina um kunngerðirnar í dag
Landsstýrið fær í dag kunning um tær 18 kunngerðirnar, sum Fiskimálaráðið ætlar at lýsa fyri nýggjár.
Landsstýrisfundurin byrjaði klokkan hálvgumtíggju.
Hann verður neyvan liðugur fyrr enn klokkan tvey, frættist av Tinganesi.
Høgni Hoydal, landsstýrismaður, segði í gjár, at kunngerðirnar verða lýstar í dag ella í morgin.
Tær hava verið til ummælis í Fiskivinnuráðnum, sum viðgjørdi tær 21.desember og 27.desember.
Tær hava eisini verið til ummælis hjá Vørn og øðrum, sum ikki hava fólk í Fiskivinnuráðnum.
Hvørt ár
Nakrar kunngerðir eru kunngerðir, sum verða broyttar hvørt ár.
Aðrar kunngerðir eru nýggjar og eru gjørdar sambært lógini um fyrisiting av sjófeingi, sum kemur í gildi á nýggjárinum.
Allar tær kunngerðirnar koma ikki nú, sigur Høgni Hoydal. Millum annað kemur kunngerðin um uppboðssølu í januar.
Vørn er farið at fyrireika seg til nýggju skipanina.
Ognarviðurskifti váttast
Í gjár kunngjørdi Vørn, at váttan um ognarviðurskiftini skal við, tá søkjast skal um fiskiloyvi í 2018.
Vørn boðar frá, at skip, sum søkja um fiskiloyvi í 2018, skulu senda váttan um ognarviðurskifti sambært lógini um fyrisiting av sjófeingi.
Tey skulu eisini vátta, at skipari og manning fáa hýru sambært sáttmálunum hjá føroysku manningarfeløgunum.
Treytin um váttan um ognarviðurskifti er ikki galdandi fyri bátar í bólki fimm.
Í bólki fimm eru útróðrarbátar minni enn 15 tons, sum fiska við húki.
Fiskiloyvið kostar 500 kr.
Sí eisini


text:
Orð: Evald Samuelsen
Lag 1: Hallgrim Miðberg
Lag 2: Ira David Sankey
1. Harrin, hann skoðar úr Himlinum niður,
hyggur, um her nakar vitigur er,
nakar, ið leitar til Gud – hoyr, hann sigur:
Øll eru vilst, hvør sín egna veg fer.
Niðurlag: Teg tó so elskaði Gud, at hann sendi
einborna Son sín til Golgata træ,
har hann vann sigur á deyða og vendi
okkara armóð til signing tann dag.
2. Burtur av leið mannaættin øll liggur;
øll eru spilt, eingin rættvísur er;
beiskleiki, ófriður, hvar hann enn hyggur,
friðarins veg bert so fá kenna her.
3. Men hin krossfesti um heimin nú gongur,
eftir fortaptum hann tráandi spyr:
„Blóð mítt rann fyri teg, hví fert tú longur?“
spyr hann og bankar á syndarans dyr.
4. „Trúgv á hin upprisna, himmalska Drottin“!
Faðirin bønar hvønn syndara her:
„Sál, sum á undirgangsvegi ert dottin,
kom tó til Jesus og frelstur nú ver.“


text:
Tá danska fólkatingið í juni 2012 samtykti við lóg, at gera eitt vígsluritual til vígslu av samkyndum og harvið innføra við lóg, at fólk av sama kynið kunnu vígast í donsku fólkakirjuni, tá fleyt bigarið yvir hjá kenda danska journalistinum,
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
Í seinastuni hava tey sokallaðu 'Bad Dad Jokes' sjónbondini verið nógv at sæð á sosialu miðlunum, har tað snýr seg um at fortelja vánaligar skemtisøgur, andlit til andlits, uttan at flenna. Her er tað sum oftast kend fólk ið standa andlit til andlits í móti hvørjum øðrum, og fert tú at flenna fær mótstøðumaðurin stigið.
Tann, ið síðani hevur mest stig á sínari síðu vinnur.
Nú hava nakrir ungir føroyingar sligið seg saman fyri at gera eina føroyska útgávu av 'Bad Dad Jokes', har Jógvan Simonsen stóð andlit til andlits við Jógvan Olsen.
Framleitt: Hans Terje Vestergaard
Mótstøðumenn: Jógvan Simonsen & Jógvan Olsen
Lagt til rættis: Hans Terje Vestergaard & Bogi Christiansen
Frásøgufólk: Niklas Reinert & Heri Danielsen
Um tú veitst okkurt, sum VP ikki veit - skriva so til vp@vp.fo


text:
Moralklúturin
Eftir at hava lisið stuttliga og rámandi bloggin hjá Jan Lamhauge á Mess.fo fekk eg hug at skræða meg eitt sindur um moral. Tann serføroyska moralin.
Føroyski dupultmoralurin er heimskendur í Føroyum, og reglan er heldur enn undantakið, at dupultmoralur er dupult so góður sum moralur.
Moralurin eigur at verða leiðbeinarin, filtri í heysinum ella bremsan um mann vil, hjá okkum øllum at skilja millum rangt og rætt. Heimspekingar sum Aristoteles og Kant hava sett orð á hvat moralur er, ella eigur at verða – og eru teir báðir verdir, um ikki annað, at gugla. Tey sum hava MaðkBøkur kunna enntá skriva “ethics” í Spotlight. Sjálvt Steven Jobs veit hvat moralur er. (more…)


text:
J 25.10.2000 (11:40)
B36 styrkir seg
Komandi ár spæla bæði Arnbjørn Danielsen og Heðin á Lakjuni við B36. Hesum hevur formaður felagsins, Kristian á Neystabø nú boðað frá.
Tað hevur annars leingi verið at hoyrt, at hesir báðir skuldu fara til Havnar, men ikki fyrr enn nú, er alt endaliga komið upp á pláss hesum viðvíkjandi.
Kristian á Neystabø sigur, at teir rokna við at fáa stóra gleði av leikarunum, og ivast heldur ikki í, at B36 við hesum fer styrkt undir fyrireikingarnar til komandi kappingarár.
Arnbjørn Danielsen hevur áður spælt við B36, og var í 1997 við til at vinna fyrsta FM-heiti felagsins í 35 ár. Í fjør var hann aftur at síggja í B68, men nú er so staðfest, at steðgurin har ikki gjørdist drúgvur.
Heðin á Lakjuni telist helst millum mest evnaríku leikarar í landinum, og í B36 ivast tey ikki í, at hetta er góður fongur hjá felagnum. Orsøkin til skiftið, er fyrst og fremst, at Heðin nú flytir til Havnar.
Venjaraspurningurin hjá B36 er nú eisini avgreiddur, og verður tað Piotr Krakowski, sum skal taka sær av hesum. Í fjør byrjaði Piotr sum hjálparvenjari, men eftir at sviin, Pelle Anderson, samdist við felagið um at gevast, stóð póllendingurin við stýrisvølin seinastu dystirnar á árinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Birmingham
Birmingham er ein býur í Onglandi við umleið (2012) 1 085 417 íbúgvum. Býurin liggur í West Midlands og hevur verið miðdepil fyri kanalferðslu í Onglandi.
Søga[rætta | rætta wikitekst]
Birmingham fekk rættindi sum býur í 1166, tá fólk fingu loyvi til at hava marknað hvønn hósdag. Síðst í 17. øld var fólkatalið komi upp á umleið 15.000 fólk. Sum tíðin leið upp gjøgnum 18. og 19. øld vaks býurin í stórum og ídnaður av ymiskum slagið var ment í býnum. Býurin var sera týdningamikil miðdepil fyri kanalirnar í Onglandi; tær síggjast enn eins og slúsurnar. Uppfinnarar sum James Watt og Matthew Boulton, sum uppfunnu ávikavist dampmaskinuna og gasljós, vuksu upp í býnum. Í 1889 fekk Birmingham gav drotning Victoria býnum rætt til at kalla seg keypsstaður.


text:
Wikipedia:Mánaðargrein
Mánaðargreinin í Wikipedia kemur á forsíðuna tann mánaðin, greinin er fyri.
Greinirnar skulu skrivast. Er ein grein, sum bert inniheldur eitt dømi, so ber til at skriva her. Vilt tú skriva eina mánaðargrein, er bara at klikkja á vís slóðina og síðan velja rætta. Greinin skal ikki vera ov long og skal helst vera um okkurt, sum hevur við mánaðin at gera.
Fyri at gera tað lættari at gera nýggjar greinar, er ein formur gjørdur, so at tað ikki er neyðugt við nøkrum HTML forsniði, rætta bert fyrimyndina til.
{{Skriva mánaðargrein | heitið = Dømi | lesmeirum = Dømi | mynd = Example.png | mynd_stødd = 180px | tekstur = '''Dømi''' hetta er bert eitt dømi. Rætta hesa fyrimynd. }}
Mánaðargreinir 2017[rætta wikitekst]
Mánaðargrein fyri januar
Wikipedia:Mánaðargreinin/januar 2017
vís - kjak - søga - rætta
Mánaðargrein fyri februar
Sverri Sandberg Nielsen (føddur 1993 í Tórshavn, uppvaksin í Miðvági) er ein føroyskur rógvari, sum hevur róð kapp í Føroyum, bæði vanligan kappróður og inniróður, og sum nú rør kapp við danska landsliðnum. Í februar 2011 luttók Sverri í óalmennari HM kapping í Boston. Hann vann kappingina í sínum bólki, og gjørdist harvið heimsmeistari í innandura rógving. Hann luttók í bólkinum U19 (dreingir 17-18 ár) og vann við tíðini 6:04.8. Hann hevur luttikið á EM og VM fyri Danmark og var minni enn eitt sekund frá at kvalifisera seg til OL í Rio 2016. Tríggjar ferðir hevur hann sett nýtt danskt met i inniróðri, tað hendi trý ár á rað: 2015, 2016 og 2017, allar tríggjar ferðir gjørdist hann eisini danskur meistari. Hann venur og rør við Danske Studenters Roklub og danska landsliðið. Hann rør í einkultskullara.
Mánaðargrein fyri mars
Kalifornia er ein lutstatur í vestri í Sambandsríkinum Amerika við 39,2 miljónum íbúgvum. Í suðri hevur Kalifornia mark við Meksiko, í norðri við Oregon, í eystri við Nevada og Arizona og í vestri við Kyrrahavið. Í september 1850 bleiv Kalifornia 31. stakríki í USA. Lutstaturin var fyrr partur av Meksiko. Sacramento er høvuðsstaðurin, og størsti býurin er Los Angeles. Breiðir motorvegir og skjóttgangandi jarnabreytir knýta stóru býirnar saman, risastórar brýr eru lidnar og fleiri eru í gerð. Landskjálvtar eru vanligir har á leið, og ofta hava teir gjørt stóran skaða. Eisini fólkið í stórbýunum San Francisco og Los Angeles livir í vanda fyri landskjálvta. Tilsamans er Kalifornia 423 970 km² stórt, t.d. 1,2 ferðir størri enn Týskland.
Mánaðargrein fyri apríl
Butan er eitt sjálvstøðugt kongsríki í Himaleia millum Tibet í Vesturkina og India. Har búgva umleið 700.000 fólk, sum eru millum tey fátækastu í heiminum. Av hesum búgva eini 100 túsund í Thimphu. Landið hevur valt at avbyrgja seg og hevur tí í øldir gingið sína egnu leið. Í norðri hevur Butan mark við Kina, í eystri, suðri og í vestri við India. Kongsríkið Butan er gátuført og lítið kent land, tí at tað var stongt fyri umheimurin langt upp í 1970-árini. Eisini er ringt at koma fram í óføra fjallalendinum. Butan er buddistiskt land, og kongurin, nevndur drekakongurin (nú Jigme Khesar Namgyel Wangchuck), er einaveldugur.
Mánaðargrein fyri mai
Athen er høvuðsstaður Grikkalands og størsti býurin í landinum. Athen er ein av heimsins elstu býum, sum frá skrivligum keldum kann føra sína søgu umleið 3400 ár aftur í tíðina. Har búgva 664 046 íbúgvar í sjálvum býnum. Stórbýurin Athen við forstøðum og upplandi hevði 3.074.160 íbúgvar í 2011, á einum 412 km2 stórum øki. Sambært Eurostat er Athen tann stórbýurin í ES, sum hevur 7. flestar íbúgvar og 4. flestar íbúgvar av høvuðsstøðunum í ES í 2004. Athen er tann syðsti høvuðsstaðurin í Evropa. Arvurin frá tí klassisku tíðini er enn sjónligur í Athen við minnisvarðum og ymiskum bygningum, sum eru listarverk, har tað kendasta nokk man vera Parthenon á Akropolis, sum av mongum verður hildið at vera týdningarmesta bygningsverkið í vesturlendskari mentan frá fornari tíð. Býurin hevur eisini fleiri fornminni frá rómverskari og bysantinskari tíð, og nøkur frá tí osmanniska tíðarskeiðnum. Athen hevur tveir heimsarvar, sum eru á listanum hjá UNESCO yvir heimsarvar, nevniliga Akropolis og Dafni Klostrið.
Mánaðargrein fyri juni
Hin føroyski Fólkaflokkurin (radikalt sjálvstýri) varð stovnaður í 1939. Fólkaflokkurin er afturhaldssinnaður flokkur á Løgtingi. HUXA er nevndin hjá fólkafloksungdómi. Fólkaflokkurin er ein borgarligur og afturhaldssinnaður tjóðskaparflokkur. Endamál floksins er fult sjálvstýri fyri Føroyar. Flokkurin vil hækka skattalágmarkið, og betri lánmøguleikar til at fíggja íløgur til umleggingar og útbyggingar av vinnulívi landsins. Fólkaflokkurin gjørdist limur í felagsskapinum "Alliance of European Conservatives and Reformists" (AECR) í november 2013. Hetta er ein afturhaldssinnaður felgsskapur, ið er nýskipanarsinnaður og serstakliga skeptiskur mótivegis ES. Felagsskapurin hevur sum stevnumið at arbeiða fyri frælsum marknaðum, frælsum fólki, NATO og frælsum tjóðum. Búskaparliga heimskreppan í 1930-árunum elvdi framburðsmonnum til at stovna Vinnuflokkin, sum á løgtingsvalinum í 1936 fekk tvey umboð á tingi. Hesin broytti í 1940 navn til Fólkaflokkurin. Fólkaflokkurin vil t.d. virka fyri eini flatskattaskipan við hækkandi botnfrádrátti. Flokkurin vil at Føroyar skulu gerast sjálvstøðugur limur í NATO, WHO og ST. Núverandi floksleiðari er Jørgen Niclasen (2007-).
Mánaðargrein fyri juli
Torkil Veyhe (føddur 9. januar 1990) er Føroya besti súkklari. Torkil súkklar fyri danska kontinentalsúkkluliðið Team ColoQuick-Cult og fyri Føroyar á Oyggjaleikum. Hann hevur fyrr súkklað fyri Team WeBike-CK Aarhus í 2015-16, Odder Cykel Klub 2012-15 og Tórshavnar Súkklufelag 2007-12. Torkil flutti til Danmarkar í 2012 fyri at lesa til civilverkfrøðing og fyri at súkkla. Fyrstu árini súkklaði hann við liðum, ið ikki eru professionell, men síðan 2017 hevur hann verið profesionellur súkklari. Hann hevur vunnið fleiri ymiskar súkklukappingar bæði í Føroyum, Danmark og á Oyggjaleikum, og hevur eisini luttikið í kappingum í øðrum londum. Hann hevur eitt nú vunnið Pinsecuppen og Rødekro-løbet í Danmark, Kring Føroyar og FM í Føroyum og tíðarkoyring á Oyggjaleikum. Hann hevur sett sær mál, harav fleiri eru rokkin. Tá ið Torkil í november 2015 skifti felag og fór frá Odder Cykle Club til Team WeBike-CK Aarhus, setti hann sær sum mál at vinna ein A-sigur og at vinna síni fyrstu UCI-stig. Bæði hesi mál eydnaðust í april og mai 2016, tá ið hann vann tey fyrstu 3 UCI-stigini í Himmerland Rundt, og tá ið hann vann Marcello Bergamo Cuppen 2016 (eisini kent sum Pinsecuppen). Hann hevur fleiri ferðir verið millum topp-3 og topp-10 í kappingum í Danmark. Í 2017 hevur hann eisini gjørt vart við seg í norsku UCI-kappingini Tour des Fjords, har hann var um reppið at vinna fjórða teinin, men var yvirhálaður stutt áðrenn málstrikuna av fleirfalda norska meistaranum, Edvald Boasson Hagen. Á 2. og 4. teini vann hann stríðssigurin og fekk laksatroyggjuna. Á Tour des Fjords 2017 gjørdist hann harumframt nummar fýra í fjallakappingini og nummar fimm í stigkappingini. Á DM 2017 gjørdist hann nummar 10 í tíðarkoyring og 11 í vegsúkklukappingini. Á Oyggjaleikum 2017 endurvann hann gullheiðursmerkið í tíðarkoyringini og var nummar í býarkoyringini.
Mánaðargrein fyri august
Wikipedia:Mánaðargreinin/august 2017
vís - kjak - søga - rætta
Mánaðargrein fyri september
Rannvá Biskopstø Andreasen (fødd 1980) er ein føroyskur fótbólsleikari, ið spælir við KÍ og føroyska kvinnulandsliðnum. Rannvá er toppskorari á landsliðnum við 26 málum (pr. 1. september 2017) og hevur fleiri ferðir verið toppskjútti í bestu føroysku fótbóltsdeildini hjá kvinnum. Hon hevur higartil (1. sep. 2017) spælt 357 dystir og skorað 521 mál fyri KÍ. Rannvá hevur spælt 50 dystir og skorað 16 mál fyri KÍ í UEFA Women's Champions League, fyrr kent undir heitinum UEFA Women's Cup. Hon spældi sín fyrsta dyst í Champions League í oktober 2001 í fyrsta umarið í 2001–02, ið varð leikt í Helsinki. Rannvá skoraði bæði málini í fyrsta dystinum hjá KÍ, sum KÍ vann 2–1 yvir eysturríkska liðið USC Landhaus Wien, men síðan tapti KÍ 4–0 móti vertunum, HJK og móti italsku meistarunum Torres og vórðu sligin út úr kappingini. Rannvá spældi sín 50. dyst í UEFA Women's Champions League hin 28. august 2017 í einum 6-1 sigri móti ŽFK Istatov úr Makedonia. KÍ var tó longu sligið út úr kappingini, ið var 1. innleiðandi umfar av Champions League, eftir at hava tapt teir fyrstu tveir dystirnir. Til 29. august 2017 hevur Rannvá bert mist ein dyst av teimum higartil 51 dystunum hjá KÍ í UEFA Women's Champions League, tað var dysturin ið varð leiktur 13. august 2005. Orsøkin var tann, at hon tveir dagar frammanundan hevði fingið reytt kort. Liðfelagi hennara, Malena Josephsen, hevur eisini spælt 50 dystir fyri KÍ í Champions League. Rannvá er tvíburðarsytstir Ragnu Patawary, ið eisini spælir fótbólt við KÍ og føroyska landsliðnum.
Mánaðargrein fyri oktober
Wikipedia:Mánaðargreinin/oktober 2017
vís - kjak - søga - rætta
Mánaðargrein fyri november
Wikipedia:Mánaðargreinin/november 2017
vís - kjak - søga - rætta
Mánaðargrein fyri desember
Wikipedia:Mánaðargreinin/desember 2017
vís - kjak - søga - rætta


text:
Framsókn: Nú krevst dirvi at steðga á búskaparliga
- Vit eiga at minnast, hvat fyrr er hent, tá ið Føroyar hava verið á einum búskaparligum aldukambi
- Enn ávirkar tað ikki Okkara
Okkara merkir kreppuna í Norðurevropa, men hava enn ikki trupulleikar av hesum
Pógvhandan á Glasi: Vilja vera fyrsta val hjá vinnuni
58 lesandi á Glasi fingið prógv fyri hægri lestur á sjey ymsum útbúgvingum
- Vit klára okkum higartil
AGA-Føroyar, sum millum annað er veitari hjá Føroya Bjór, er ikki so hart rakt av kreppuni, sigur Anfinn Hansson


text:
Avvarðandi bólkur fyri børn og ung, ið eru avvarðandi at fólki, ið hava sálarsjúku.
Tað er ikki altíð lætt at vera barn ella systkyn hjá einum, ið hevur sálarsjúku.
”Time Out” er eitt nýtt tilboð til børn og ung, sum eru avvarðandi at fólki, ið hava sálarsjúku. ”Time Out” er eitt “hvílirúm” hjá børnum og ungum, har tey fáa eitt stað, har tað ber til at tosa við onnur í líknandi støðum, og saman við stuðlandi fakfólkum. Tilboðið eitur “Time Out”, tí hetta er staðið, har tey ungu kunnu siga “time out” frá gerandisdegnum og slappa av, tosa um sjúkuna, sum tann, ið barnið ella tann ungið er avvarðandi at, hevur, og deila royndir. ”Time Out” er eisini heilt einfalt eitt stað, har tey luttakandi kunnu hava tað stuttligt saman og hugna sær.
”Time Out” er staðið har barnið og tann ungið kann koma og vera við í einum felagsskapi við fólki, sum vita júst hvussu tey kunnu hava tað, og har tað er pláss fyri at siga tað ein hevur brúk fyri, og hava teir kenslurnar, sum ein hevur.
Avvarðandibólkarnir hjá Sinnisbata eru bólkar, har umleið 6-10 avvarðandi møtast. Tilboðið ikki eitt viðgerðartilboð. Bólkarnir verða stuðlaðir av tveimum fakfólkum, sum hava serkunnleika innan økið. Luttakararnir og fakfólkini eru áløgd tagnarskyldu eftir galdandi reglum.
“Først til mølle-principp”. Tað kostar 300 kr. at luttaka (eru tað sysktin, so kostar bara tað eina barnið). Tað er bindandi at melda seg til.
Bólkur verður aftur: Senda fyrispurningur til sinnisbati@sinnisbati.fo.


text:
Ingi Samuelsen
02.09.2015 - 07:25
Tíðindi > Samfelag & Politikkur > Landspolitikkur
23 mans og 10 kvinnur vórðu valdar inn á løgting á løgtingsvalinum í fjør. Tað er nett tað sama býtið millum kyninu, sum vóru vald á ting fyri fýra árum síðani.
Sostatt koma 10 kvinnur at sita í tinginum komandi valskeiði, um so er at hetta tal ikki broytist eftir at landsstýrið er mannað.
Eins og seinast eru tað tríggir flokkar, sum ikki hava kvinnuliga umboðan. Nýtt Sjálvstýri og Miðflokkurin eru framhaldandi einans umboðað av monnum. Hesaferð verður Sambandsflokkurin eisini reint mannligur, meðan tað seinast var Framsókn.
Eins og seinast hava kvinnurnar meirilutan í Tjóðveldinum. Hesaferð eru tjóðveldisfólkini 4 kvinnur og tríggir menn, seinast var lutfallið 2-4.
Tær 10 kvinnurnar, sum nú sita í løgtinginum eru:
A: Annika Olsen og Elsebeth Mercedis Gunnleygsdóttir
C: Sonja Jógvansdóttir, Eyðgunn Samuelsen og Rigmor Dam
E: Sirið Stenberg, Kristina Háfoss, Annita á Fríðriksmørk og Katrin Kallsberg
F: Hanna Jensen


text:
Seinast broytt:
Námsætlan sum Word-fíla:
1. Samleiki
Alisfrøði er um okkara royndir at skilja heimin á ein skipaðan hátt gjøgnum hypotesur, royndir og eygleiðing. Alisfrøði er okkara roynd at gera yvirskipaðar tulkingar og frágreiðingar av hugtøkum og tilgongdum í náttúru og í sambandi við tøkni.
Fakið er ítøkiligt og verkligt, og tað tekur støði í tí, vit uppliva rundan um okkum. Í fakinunum verða royndir gjørdar, og ástøðiligi parturin verður høgt raðfestur. Dentur verður lagdur á at nýta fakligar myndlar, hugtøk og arbeiðshættir.
Lærugreinin gevur næminginum førleikar at skilja tann náttúruvísindiliga arbeiðsháttin og síggja leiklutin hjá náttúrufrøðini sum týðandi part av okkara heimsfatan.
2. Endamál
Endamálið við undirvísingini í alisfrøði á C stigi er,
- at næmingurin fær grundleggjandi innlit í náttúruvísindaligar arbeiðshættir og alisfrøðisligan hugsanarhátt við denti á almenna mentan
- at næmingurin fær eina fatan av, hvussu myndlar kunnu nýtast sum amboð í sambandi við at alisfrøðilig fyribrigdi verða lýst kvalitativt og kvantitativt, umframt førleikar at nýta einfaldar myndlar at lýsa ymisk alisfrøðilig fyribrigdi
- at næmingurin ognar sær ítøkiliga vitan um náttúruvísindaligar tulkingar av heiminum kring hann
- at næmingurin evnar at lýsa og fremja einfaldar alisfrøðiligar royndir, m.a. at seta fram og falsifisera einfaldar hypotesur, og á tann hátt styrkja sína fatan av samspælinum, ið er millum praktiskar royndir og vísindalig ástøði
- at næmingurin ognar sær fakligar førleikar, so at hann sjálvstøðugt kann nýta alisfrøðisliga vitan og tøkni, og evnar at miðla alisfrøðiliga vitan til ávísan málbólk
- at næmingurin ognar sær fakligar førleikar, so hann gerst førur fyri at luttaka í samfelagskjakinum um mál, ið eru av alisfrøðiligum slag
- at næmingurin evnar at virka og bera seg at á skynsaman hátt bæði staðbundið og í alheims høpi í málum av alisfrøðiligum slag
- at næmingurin fær innlit í alisfrøðiligu meginreglurnar og hugtøkini
- at greiðsluevnini verða vald soleiðis, at tey megna at geva næminginum innlit í teir alisfrøðiligu og tøkniligu tættir, ið eru partur av málinum um burðardygga menning.
3. Stig og tímatal
Undirvísingin í alisfrøði á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku bæði í kjarnaøkjum og ískoytisøkjum.
Kjarnaøki
Kjarnaøkini í Alisfrøði á C stigi eru trý í tali:
Alisfrøðin í náttúruvísindaligu heimsmyndini
- fatan okkara av alheiminum og teirri tilgongd, sum hann er farin ígjøgnum, har ímillum tann kosmologiska meginreglan og víðkanin av universinum
- jørðin sum gongustjørna í sólskipanini sum støði undir, hvussu eygbar náttúrufyribrigdi verða útløgd
- atom sum støði undir, hvussu makroskopiskir eginleikar hjá evnum verða tolkaðir
- radioaktivitetur, fáning og sløg av fáning.
Orka
- orka og orkubroyting, effekt og nyttustig
- dømi um orkuformar og ein kvantitativ viðgerð av orkuumgerð millum í minsta lagi tveir orkuformar
- innari orka og orkuviðurskifti undir hita- og fasubroyting.
Ljóð og ljós
- grundleggjandi eginleikar: frekvensur, bylgjulongd og bylgjuferð (útbreiðsluferð)
- elektromagnetisk spektrum og foton
- alisfrøðiligir eiginleikar hjá ljóði og ljósi, og hvussu hesir ávirka okkum
- at áseta bylgjulongd við verkligari roynd.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
Kjarnaøkini eru ikki nóg mikið til, at næmingurin kann røkka teimum ásettu førleikamálunum. Við ískoytistilfari og viðkomandi tvørfakligum samstarvi verður farið meira í dýpdina.
5.Førleikamál
Í alisfrøði eru førleikamálini býtt sundur í støðisførleikar og fakligar førleikar.
Støðisførleikar
Støðisførleikarnir eru natúrligur partur av førleikamálunum, har teir eru við til at menna fakligu førleikamálini.
Í alisfrøði verða støðisførleikarnir orðaðir soleiðis:
Næmingurin skal kunna málbera seg bæði skrivliga og munnliga um egnar royndir í royndarstovuni og annars um fakligar eygberingar.
Væntað verður
- at næmingurin dugir at seta spurningar og hypotesur, sum kunnu verða kannað, og at hann evnar at gera brúk av teimum fakligu heitum og orðingum, sum eyðkenna lærugreinina
- at næmingurin í vissan mun er førur fyri at taka støðu til ymisk sløg av alisfrøðiligum upplýsingum í fjølmiðlunum
- at næmingurin dugir at lesa, ikki bara fagligan tekst, men eisini talvur og ritmyndir umframt nýtsluleiðbeiningar. Hetta merkir eisini, at næmingurin skal duga at finna fram dátur og evna at greina hesar
- at næmingurin fatar, at støddfrøðin er eitt neyðugt amboð í lærugreinini, og tí eigur hann at læra seg at brúka hana, at gera taltalvur við sínum egnu royndum og at gera rokningar við frymlum
- at næmingurin dugir at brúka kunningartøknina, sum er vorðin partur av gerandisdegi næminganna, eisini í alisfrøði. Tí er neyðugt, at hon eisini verður partur av undirvísingini, bæði tá ið leitað verður á alnótini og til royndarmálingar; men eisini til egnar framløgur.
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í alisfrøði um at virða tær grundleggjandi reglur, ið náttúran og tað náttúruskapta umhvørvi hava at laga seg eftir. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
Førleikin at samskifta snýr seg í alisfrøði um førleikan at bera fram sína hugsan og sína vitan munnliga og skrivliga og at lesa. Lærugreinin alisfrøði hevur ein týðandi leiklut í at menna førleika næmingsins at samskifta um náttúruvísindi. At samskifta um náttúruvísindi snýr seg eisini um at rokna og at nýta tøknilig amboð, ið tæna samskiftinum millum manna sum heild.
Næmingurin dugir at orða seg bæði munnliga og skrivliga, tá ið tað snýr seg um at nýta faklig hugtøk í sambandi við alisfrøðilig viðurskifti, t.d. egnar eygleiðingar bæði í gerandisdegnum og í royndarstovuni. Næmingurin evnar at orða spurningar og at seta fram tilhugsanir, sum kunnu verða kannaðar, próvføra og skifta orð um hetta. Næmingurin skal tí vera við í samrøðum, samskifta um hugskot og tosa um spurningar og hugsandi loysnir við onnur.
Førleikin at bera fram hugsanir sínar munnliga og skrivliga verður mentur við miðvíst at arbeiða við og venja í ymiskum samskiftisstøðum. Í lærugreinini skal næmingurin frá fyrsta degi verða vandur við at tala, skifta orð, lýða á, próvføra og bera fram egnar metingar. Ein týðandi støðisførleiki er at duga at seta spurningar og hypotesur, eftirkanna hesi við sjálv at fyrireika mannagongdir og at velja neyðug amboð. At eftirmeta royndarúrslit og greiða frá teimum er somuleiðis ein týðandi støðisførleiki
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot; at lesa er at skyna á og tulka. Í lærugreinini skal næmingurin tí frá fyrsta degi verða vandur við at lesa náttúrufrøðiligar tekstir og at gera grein fyri sínum eygleiðingum og viðrakingum á skrift. Førleikin at lesa er ikki bert at lesa fakligan tekst, men eisini myndlar og nýtsluleiðbeiningar, umframt at finna og savna inn dátur og greina hesar.
Næmingurin dugir at lesa og skilur vegleiðingar, talvur, farmyndir, farstrikur, myndlar og ímyndir. Ein annar partur av støðisførleikanum er at kunna seta seg inn í nýggj øki í lærugreinini m.a. við hjálp úr øðrum bókum, tíðarritum og av internetinum.
Førleikin at rokna snýr seg í alisfrøði um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa greiðsluevni. Í hesum sambandi evnar næmingurin at brúka tøl og útrokningar, at skráseta, viðgera og leggja fram úrslit av egnum eygleiðingum, eitt nú við talvum og ritmyndum. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í síni heild, bæði í føroyskum og náttúrulærugreinunum, ein avgerandi leiklut í hesi menning.
Førleikin at nýta tøknilig amboð er í alisfrøði at duga at nýta kunningartøkni, ið er ein fortreyt fyri øllum fjarskifti. Ein vandalig meting av upplýsingum av internetinum er eisini partur av støðisforleikunum.
Næmingurin dugir at nýta KT í alisfrøði, eitt nú at fáa til vega, viðgera og leggja fram tilfar sum sína egnu eygleiðing, og fara í dýpdina við fakinum. Ein kritisk og sjálvstøðug meting av upplýsingum av internetinum er partur av støðisførleikunum.
At kanna
Førleikin at kanna er ein íborin førleiki. Vit kanna umhvørvið fyri at klára okkum í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna er av alstórum týdningi í alisfrøði og snýr seg um at eggja forvitni næmingsins og stimbra hug og dirvi hansara til at seta spurningar og royna, umframt at leita sær ráð og vitan um alisfrøðilig viðurskifti. Næmingurin skal gera verkligar royndir í starvsstovu og úti í náttúruni, umframt at læra at leita upp og ogna sær viðkomandi vitan og kunnleika í bókmentum, handbókum, tíðarritum, á bókasavni og á internetinum. Við dømum og venjingum skal næmingurin læra at nýta vísindaliga framferðarháttin og at handfara keldutilfar á sakligan, siðiligan og munadyggan hátt.
Førleikin at kanna í alisfrøði snýr seg um at duga at nýta starvsstovuútgerð, ið er ætlað hesum floksstigi og tí øki, arbeitt verður við. Við dømum og venjingum skal næmingurin læra at nýta útgerðina rætt og trygt. Næmingurin skal venja seg við støðugt at skjalfesta tað verkliga royndararbeiðið, sum hann er við til at fremja í verki.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg í alisfrøði um at næmingurin gerst tilvitaður um og lítur á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu náttúruvísindini hava verið við til at broytt náttúru, lívsáskoðan, mentan og samfeløg. Næmingurin skal læra, at verkligar royndir og frágreiðingar um alis- og evnafrøðilig viðurskifti eru ein partur av skapandi tilgongdini, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at arbeiða við myndlum lærir næmingurin at meta um dygdina í avrikum hjá sær sjálvum og øðrum.
Fagligir førleikar
Næmingurin dugir
- at gera og brúka einfaldar myndlar til at greiða frá alisfrøðiligum fyribrigdum, kvalitativt ella kvantitativt
- við dømum at vísa innlit í hugtøk og myndlar innan alisfrøði
- gera einfaldar royndir í alisfrøði á ein skilagóðan hátt og leggja úrslit fram
- við dømum, og í møguligum samstarvi við aðrar lærugreinar, at vísa á alisfrøðiliga fatan av náttúrufyribrigdum eins væl og tøknifrøðiligum og samfelagsligum viðurskiftum
- at greiða frá fakliga samleikanum og teimum alisfrøðiligu arbeiðsháttunum, ið eru knýttir at lærugreinastiginum
- at miðla eitt einfalt alisfrøðiligt evni til ein ávísan útvaldan málbólk.
6. Eftirmeting
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøka
Hildin verður ein munnlig próvtøka.
Munnliga próvtøkan fevnir um eina uppgávu, sum tekur víðfevnt støði í teimum fakligu økjum, sum flokkurin hevur arbeitt við, og sum eisini fevnir um eitt ókent fylgiskjal, ið er ætlað til at seta uppgávuevnið í frásjón.
Próvtakararnir skulu kenna uppgávuevnini, tó ikki fylgiskjølini, men ikki áðrenn próvtøkuætlanin er kunngjørd.
Próvtakarin fer til próvtøku í einari uppgávu, sum hann hevur fingið við lutakasti í seinasta lagi 24 tímar fyri próvtøkuna.
Fyrireikingartíðin er umleið 24 tímar, tó ongantíð minni enn 24 tímar, og verður nýtt til at gera upplegg til eina munnliga framløgu av uppgávuevninum.
Próvtøkutíðin er 24 minuttir. Próvtøkan er tvíbýtt. Fyrri partur av próvtøkuni varir um umleið 1/3 av próvtøkutíðini og fevnir um framløgu próvtakarans av uppgávuevninum umframt dýpandi spurningar frá próvhoyrara. Annar partur av próvtøkuni er ein faklig samrøða millum próvtakara og próvhoyrara um uppgávuna sum heild, har fylgiskjalið er partur av frásjónargerðini. Meginreglan er, at bæði ástøðiligir tættir og royndarstovuarbeiði verður umrøtt í samrøðuni.
Dømingargrundarlag
Í próvdømingini verður dentur lagdur á, at próvtakarin í framløguni og teirri faklig samrøðuni hevur eina sjálvstøðuga tilgongd til uppgávuevnið og
- nýtir viðkomandi og grundleggjandi alisfrøðilig hugtøk, myndlar og arbeiðshættir
- evnar at síggja sambandið, sum er millum ástøði og starvsstovuroynd
- evnar at seta fakligu vitan sína í frásjón.
Næmingurin fær eitt próvtal út frá einari heildarmeting.
Próvtalslýsingar
Munnligt C stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum. Tað kann t.d. vera orka, kvantufysikkur ella mekanikkur.
Av stórum týdningi er tað, at kjarnaøkini umskarast, tá ið tað ber til, og tá ið tað verður mett at vera hóskandi. Sum dømi kundu partar úr kjarnaøkinum orka verið samskipaðir við pørtum úr kjarnaøkinum mekanikkur. Vitan á hesum øki kundi verið við til at gjørt fatanina av alisfrøðini meira fjøltáttaða.
Munnligi tátturin í lærugreinini skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi vera skipaður inn í undirvísingina í alisfrøði. Á henda hátt kann næmingurin ogna sær góðar skriviførleikar og menna teir. Somuleiðis verður arbeitt miðvíst við at menna førleikan at rokna í undirvísingini í alisfrøði. Umframt at hetta styrkir um tvørfakliga samstarvið, fer næmingurin so hvørt at fáa eina greiðari fatan av týdninginum, hesir førleikar hava fyri alt skrivligt og formligt samskifti, og samstundis mennir hetta evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat best er at gera, og hvussu hetta verður gjørt, so næmingurin fær ávirkan á undirvísingina og á egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgongdin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði, og tann týðandi leiklut hetta hevur í fakligu menningini.
Næmingurin skal frá fyrsta degi skilja týdningin av lærugreinini alisfrøði. Tá ið arbeitt verður við ymiskum evnum og táttum, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í alisfrøði skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku evnunum og táttunum, sum arbeitt verður við. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í nógvum ymiskum viðurskiftum, ið so ella so eru knýtt at alisfrøðiligum spurningum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi evni og viðurskifti verða tikin upp í undirvísingina.
Í alisfrøði verða ymiskir arbeiðshættir nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarháttunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka. Avgerandi er, at undirvísingin er næmingatillagað, at hon er spurningastýrd, at næmingarnir taka sjálvir stig til at vera virknir í undirvísingini, og at undirvísingin harumframt verður sett í søguligt og spekiligt høpi.
Næmingarnir skulu ikki einans duga at fyrihalda seg til boðskap frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu arbeiðsuppgávurnar og venjingarnar hjá næminginum verða útintar.
Týdningarmikið er, at hvør næmingur lærir seg gott arbeiðslag, umframt at hann ognar sær fimi í at gera lýsandi tilfar, sum hann kann viðgera og bera fram, antin sjálvur ella í bólki. Í undirvísingini skal tí stórur dentur verða lagdur á tað sjálvstøðuga arbeiðið, næmingarnir gera, bæði tá ið talan er um verkligt og ástøðiligt arbeiði.
Skrivliga arbeiðið, sum hvør næmingur (bólkur) skal gera um hvørt av valdu evnunum, skal lýsa evnið søguligt, ástøðiligt, umframt tær royndir, ið kunnu verða gjørdar at stuðla og lýsa ástøðið.
Skrivliga arbeiðið, sum hvør næmingur (bólkur) skal gera um hvørt av valdu evnunum, skal lýsa evnið søguliga og ástøðiliga, umframt tær royndir, ið kunnu verða gjørdar at stuðla og lýsa ástøði.
Kunningartøknin er ein natúrligur partur av undirvísingini og arbeiðinum í lærugreinini, serstakliga í sambandi við innsavnan av dátum og til sjálva dátuviðgerðina. Á tann hátt fær næmingurin innlit og hollar royndir við ymiskum arbeiðsháttum umframt at meta og tulka royndarúrslit. KT verður eisini nýtt í sambandi við, at kanningar og úrslit frá kanningum verða løgd fram, og tá ið leitað verður eftir upplýsingum og tilfari í sambandi við evnisarbeiði og verkætlanararbeiði.
Endamálið við teimum ymisku arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at kanna gjølla, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari skal altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Alisfrøði er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum, undirvísing í evnum, sum spretta úr nærumhvørvinum, knýtt at náttúrufrøðiligum fyribrigdum, ið kunnu stuðla upp undir og geva íblástur til evni at arbeiða við í øðrum lærugreinum. Í alisfrøði verður serliga hugsað um aðrar náttúruvísindaligar lærugreinar, ið hava samband við lestrarval næmingsins eitt nú tøknifrøði, støddfrøði ella ein samfelagslærugrein, sum kunnu verða knýttar at evnisarbeiði ella verkætlan.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning um somu tíð.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild, og tað letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin. Tí er umráðandi, at undirvísingin í alisfrøði verður sjónliga skipað, so at næmingurin veit, at lærugreinin er framhald av lærugreinini Alis- og evnafrøði í 9. flokki og/ella lærugreinini alisfrøði í 10. flokki í fólkaskúlanum
Avrik
Í undirvísingini verður arbeitt bæði við munnligum og skrivligum tátti, so næmingarnir verða førir fyri at orða seg greitt um alisfrøðiligar spurningar.
Ein partur av undirvísingartíðini verður nýttur til eina verkætlan. Støði verður tikið í einum alisfrøðiligum greiðsluevni, og næmingarnir arbeiða í bólki við verkætlanini. Arbeitt verður bæði ástøðiliga og verkliga.
Næmingarnir skulu nýta minst 20% av tíðini til starvsstovuroyndir.
Munnlig framløga og skrivlig avrik eru týðandi partur av arbeiðinum. Tað skrivliga arbeiðið fevnur um:
- Frágreiðing og eftirviðgerð av royndararbeiðinum.
- At bera fram alisfrøðiliga vitan og innlit, skrivliga eins væl sum við nýtslu av framløguforritum o.tíl.
- Loysn av alisfrøðiligum uppgávum í sambandi við venjing í at nýta hugtøk, arbeiðshættir og myndlar.
- Verkætlanarfrágreiðing.
- Loggbók um aðrar royndir.
Skrivligi og skapandi parturin av lærugreinini letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í alisfrøði, kann talan verða um tvørfakligt samstarv, t.d. eina verkætlan, eina røð av fyrilestrum, eina heimasíðu ella eina ritgerð.
Ein grundgeving fyri, at skrivligt og skapandi arbeiði kann vera partur av tvørfakligum samstarvi, er, at næmingurin lærir, at tað at skriva væl (t.e. greitt og uttan stórvegis villur) ikki bara er eitt krav í lærugreinini føroyskum, men eitt alment krav, ið er knýtt at øllum skrivligum samskifti í øllum lærugreinum.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivlig upprit, sum verða løgd fram, á mennandi hátt. Kunningartøknin letur harumframt upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri føroyskum máli sum intellektuellum amboði, ið skal víðka sjónarringin hjá næminginum. Umráðandi er, at næmingurin fær venjing í at brúka móðurmáli í lærugreinini, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðaval og talugávur mennast. Næmingurin skal sleppa at royna veruligar eins væl og gjørdar (tilevnaðar) samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið, og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar skulu lesa eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


text:
Laura Trenter
Laura Trenter er fødd í 1961 í Stokkhólmi. Foreldrini vóru bæði krimihøvundar, so hon er uppvaksin við søgum um morð. Kjakið við døgurðaborðið um morðhættir og tað at pápin doyði longu tá ið Laura var 6 ára gomul, hevur gjørt sítt til at hon hevur so lætt við at skriva um myrku síðurnar i tilveruni.
Hon verður kallað barnas deckardrottning í Svøríki.
Útgávur:
2002 Hjálp! Ránsmenn
2003 Eldur í!
2004 Pápi er politistur
2006 Julian og Jim
2008 Puman
2009 Myndabókin
2012 Dagbókin
Testamentið
Umrøða:
Helene Lumholdt: Jag vil visa att allt inte är bra bara för att en historia slutar ”lyckligt” Opsis Kalopsis 4/2002


text:
Ingi Samuelsen
29.06.2017 - 17:40
Ítróttur > Ítróttur > Badminton
Heldur ikki í blandaðum tvímansleiki eydnaðist tað Føroyum at fáa luttøku í badmintonfinalunum á oyggjaleikum.
Seinasta vónin vóru Niklas Eysturoy og Rannvá D. Carlsson í tvímansleiki. Tey møttu Ove T. Svejstrup og Elena Johnson av Guernsey í hálvfinaluni fyri eini løtu síðani, men taptu 0-2.
Fyrsta settið var ógvuliga spennandi. Guernsey-búgvarnir lógu á odda, tó ikki nógv. Men føroyingarnir fingu stríðst seg upp á javnleik 20-20, og so fylgdust tey upp til 23-23, áðrenn kanaloyingarnir fingu avgerðandi slagið inn og vunnu 25-23.
Í øðrum setti var sigurin meira tryggur. Guernsey vann 21-14, og harvið fingu Føroyar ongan við í finalurnar.
Ístaðin mugu vit taka til takkar við trimum bronsufinalum, í blandaðum tvímansleiki og í einmansleiki fyri bæði kvinnur og menn.


text:
Føroyingar í Søfartens Ledere taka undir við samanlegging
Eftir almannakunngerðingina herfyri av ætlanini at leggja fakfeløgini Søfartens Ledere og Lederne saman, hava limafeløgini í Keypmannahavn og Tórshavn við breiðum meiriluta tikið undir við ætlanunum. Tað skrivar Søfartens Ledere á heimasíðu síni.
Í Føroyum vóru limirnir serliga vælnøgdir við, at limatænastan verður styrkt, samstundis sum limagjaldið verður sett niður. Semja var eisini um, at samanleggingin frígevur orku til at styrkja maritima fakkunnleikan í umsitingini hjá Søfartens Ledere.
Í Føroyum sóu limirnir harumframt fyrimunir í, at limatænastan gjøgnum Lederne er sterkari online enn Søfartens Ledere higartil hevur kunnað bjóðað. Hetta merkir, at fleiri tilboð verða lættari at brúka í Føroyum.
Føroysku limirnir mæltu til, at Søfartens Ledere og Lederne saman kanna, hvussu ein styrking av limatænastuni í Føroyum í høvuðsheitum kann fremjast. Føroysku limirnir, ið vóru á fundinum í Havn hósdagin, tóku undir við ætlaðu samanleggingini við Lederne.
Á fundinum í Keypmannahavn var somuleiðis breið undirtøka fyri samanleggingini. Næstu dagarnar fer Søfartens Ledere at hava líknandi limafundir í øðrum donskum býum.
Kelda: Søfartens Ledere


text:
Leygardagin var B68 á vitjan hjá TB/FCS/Royn og sigast kann ikki annað enn, at tað gekk gott, har B68 vann dystin heili 8-0, eftir at støðan var 4-0 í hálvleikinum.
Tíðliga í fyrra hálvleiki legði B68 seg framum 2-0 við málum frá Johnleifi Højgaard og Esmari Clementsen. Stutt seinni fingu suðuroyingar ein mann útvístan, áðrenn teir eisini gjørdu sjálvmál til 3-0. Fyri hálvleik var tað so Pedro Tarancon Anton, sum skoraði til 4-0.
Tá eitt korter var leikt av seinnu hálvleiki, fingu suðuroyingar aftur ein mann útvístan, og minuttin seinni økti Sveinur Justinussen um munin til 5-0. Jann Ingi Petersen skoraði síðani til 6-0, áðrenn suðuroyingar fingu enn ein mann útvístan, og komu harvið at leika við 8 monnum. Jann Ingi Petersen skoraði enn einaferð til 7-0, áðrenn Esmar Clemsentsen staðfesti sigurin til endaliga úrslitið 8-0 til B68.
Av teimum 53 málunum, sum B68 higartil hevur skorað í 23 dystum, hevur B68 skorað 19 mál í teimum trimum dystunum, B68 hevur leikt ímóti TB/FCS/Royn. Tað er eisini meiri enn ein triðingur av øllum málunum, sum B68 hevur skorað higartil í ár.
Hóast B68 liggur nr. 4 í 1. Deild, nú einans 4 umfør eru eftir at leika, trúgv vit framvegis uppá, at tað skal eydnast B68 at enda í top3 og harvið flyta upp. B68 hevur 4 stig upp til NSÍ og 7 til KÍ, og bæði liðini hava truplar dystir eftir, men tað krevst so eisini, at B68 vinnur sínar dystir, har Skála vitjar á Toftum komandi vikuskiftið.
Hagtøl frá dystinum kunnu annars síggjast á faroesoccer.com
Koyr á B68


text:
Í 1970 tóku Richard Mortensen, Valbjørn Dalsgarð og Olaf Petersen (gamlilærari) stig til at byggja eina kirkju og missiónshús. Húsið var liðugt bygt í des. 1974 og varð tað vígt 4. sunnudag í advent hetta sama árið.
Fyrsta gudshúsið, vit vita um á Argjum, var kapellið á spitalskuhospi-talinum, har bæði búfólk og starvsfólk savnaðust til gudstænastur. Hetta var so niðurlagt miðskaeiðis í 18. øld, og eftir tað var Havnar kirkja gudshúsið hjá Argjafólki. Seinri, tá Meinigheitshúsið var bygt niðri við Vaglið, var tað eisini trúliga vitjað av argjafólki. Tað var ein saknr ikki at hava eitt hús hjá kirkjufólki at savnast í á Argjum, tí vegurin var langur til Havnar, og serliga var tungt at fara langa vegin til gongu í illveðri. Tó savnaðust fólk í ymsum heimum til lestur og aðrar kristligar samkomur. Í 1961 var fyrsta stigið tikið til at byggja eitt gudshús á kirkjunar grund. Farið var undir at savna pening inn, og stóð hetta arbeiðið við í 10 ár. Í 1971 varð farið undir at byggja kirkju- og missiónshúsið, og stóð tað liðugt trý ár seinri, og var vígt 22. des. 1974.
Nakað seinri var Argir gjørd til sjálvstøðuga kirkjusókn við egnum kirkjuráði. Húsið er bygt til at kunna hýsa øllum arbeiðsgreinum á kirkjunar grund. Húsið er karmur um gudstænastur og allar aðrar kirkjuligar tænastur. Eisini er tað karmur um alt Heimamissiónsarbeiði sum: møtir, bíbliutímar, sjómanskvinnuring. Eisini hava skótarnir hildið til í húsinum. Húsið varð bygt við nógvari sjálvbodnari arbeiðsmegi, og fíggingin var fingin til vega við innsavningum í bygdini, lutaseðlum um landið og tveimum basarum, og har aftrat lótu fólk eina peningagávu av og á, og stóð tað liðugt at taka í nýtslu uttan lán. Hetta er einasta hús av sínum slagi í Føroyum, við tað at tað hýsir øllum kirkjuligum arbeiði- Fólkavalt kirkjuráð stendur fyri tí kirkjuliga arbeiðinum, og eitt sjálvsupplerandi stýri fyri tí arbeiðinum, sum verður rikið eftir reglum hjá Kirkjuligu heimamissiónini.
Formaður fyri stýrið í missiónshúsinum er:
Gunnar Reynslág
tel 31 22 92
t-post: styrid@koma.fo


text:
Seinastu tíðina hevur nógv prát verið um menningarkvoturnar, sum Fiskimálaráðið skal luta út.
Knappar 40 umsóknir komu inn tá ið freistin var farin um menningarkvotur, sum skulu lutast út í einum tíðarskeiðið uppá 1, 2, 3 og 4 ár.
Ein av umsøkjarunum er Háldan Haldansen úr Vestmanna, sum nú ger eina roynd, at sleppa upp í uppsjóvarvinnuna, men leggur dent á, at enn er ov tíðliga at siga nakað um hvussu tað verður, sigur reiðarin í stuttari viðmerking.
- Ja, eg kann vátta, at vit hava søkt um menningarkvotur, men um vit fáa ein part av henni, veit eg ikki enn. Vit bíða eftir at Fiskimálaráðið skal boða frá hvussu býtið verður, sigur Háldan Haldansen
Tilmælið frá setanarbólkinum hjá Høgna Hoydal, landsstýrismanni, varð latið inn fyri tveimum vikum síðan, men enn er einki frætta um hvør fær lut í menningarkvotunum. Fiskimálaráðið segði annars, at tað fór at verða áðrenn ólavsøku.
Fleiri feløg hava søkt um menningarkvotur, eitt nú Thor, reiðaríið aftanfyri línuskipið Sandshavið, Varðin Pelagic. Eisini fleiri nýggir aktørar hava bjóðað seg fram, og vóna at fáa ein part av menningarkvotunum.
Háldan Haldansen sigur, at tíðin er við at ganga undan, og her er tað serliga uppboðsølan, sum hann hugsar um.
- Uppboðssølan av uppsjóvarfiski verður hálvan august mánað, og tað er longu um tvær vikur, og tað er næstan ov knapt til at vit kunnu leggja nakað til rættis. Men vit vóna, at tað verður fyrsta dagin, at umsøkjararnir fáa nakað at vita, so at vit kunnu fyrireika okkum til at vera við í kappingini, greiðir hann frá.
Tað, sum Háldan Haldansen sipar til er, at við at fáa lut í menningarkvotunum so verður áhugin hjá teimum størri at keypa á uppboðsøluni, men tað veldst tó alt um, hvussu stóra nøgd ella um teir yvirhøvur fáa ein part av menningarkvotunum.
Reiðarin vil ikki siga so nógv um ætlanirnar enn, av tí at teir framvegis ikki hava hoyrt nakað frá Fiskimálaráðnum, og tí er alt so óvist enn.
Felagið hevur arbeitt við keypi av norska uppsjóvarskipinum Rav, men hetta er eisini óvist so leingi menningarkvoturnar ikki eru lutaðar út.